**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 30 Μαΐου 2018, ημέρα Τετάρτη και ώρα 10.25΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κυρίας Χαράς Καφαντάρη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Περιβάλλοντος και Ενέργειας «Ενσωμάτωση στην ελληνική νομοθεσία της Οδηγίας 2014/89/ΕΕ «περί θεσπίσεως πλαισίου για τον θαλάσσιο χωροταξικό σχεδιασμό» και άλλες διατάξεις» (2η συνεδρίαση - ακρόαση εξωκοινοβουλευτικών προσώπων).

Στη συνεδρίαση παρέστησαν ο κ. Γεώργιος Σταθάκης, Υπουργός Περιβάλλοντος και Ενέργειας, καθώς και αρμόδιοι υπηρεσιακοί παράγοντες.

Επίσης, στη συνεδρίαση παρέστησαν και εξέθεσαν τις απόψεις τους σύμφωνα με το άρθρο 38 του Κανονισμού της Βουλής, ο κ. Γεώργιος Στασινός, Πρόεδρος του Τεχνικού Επιμελητηρίου Ελλάδος (ΤΕΕ), ο κ. Σωτήριος Φώλιας, Α΄ Αντιπρόεδρος του Δ.Σ. του Συνδέσμου Βιοκαυσίμων και Βιομάζας Ελλάδος (ΣΒΙΒΕ), η κυρία Μαρίνα Σπυριδάκη, Διευθύντρια του Τομέα Επιχειρηματικού Περιβάλλοντος και Ρυθμιστικών Πολιτικών του Συνδέσμου Επιχειρήσεων και Βιομηχανιών (ΣΕΒ), ο κ. Θεόφιλος Κυρατσούλης, σύμβουλος σε θέματα χωροταξίας του Συνδέσμου Ελληνικών Τουριστικών Επιχειρήσεων (ΣΕΤΕ), η κυρία Θεοδότα Νάντσου, επικεφαλής Περιβαλλοντικής Πολιτικής του WWF Hellas, ο κ. Γεώργιος Κυριακόπουλος, εκπρόσωπος του European Waste to Advanced Biodiesel Association (EWABA), η κυρία Σοφία Αυγερινού, Διευθύντρια του Εργαστηρίου Χωροταξίας και Οικιστικής Ανάπτυξης της Σχολής Αρχιτεκτόνων Μηχανικών του Τομέα Πολεοδομίας και Χωροταξίας του Εθνικού Μετσόβιου Πολυτεχνείου (ΕΜΠ), η κυρία Στυλιανή Κυβέλου, Αναπληρώτρια Πρόεδρος του Τμήματος Οικονομικής και Περιφερειακής Ανάπτυξης του Παντείου Πανεπιστημίου, ο κ. Δημήτριος Οικονόμου, Καθηγητής του Τμήματος Μηχανικών Χωροταξίας, Πολεοδομίας και Περιφερειακής Ανάπτυξης του Πανεπιστημίου Θεσσαλίας (ΤΜΧΠΠΑ), η κυρία Ευθυμία Καραθανάση, μέλος του Δ.Σ. του Συλλόγου Ελλήνων Πολεοδόμων και Χωροτακτών (ΣΕΠΟΧ), η κυρία Βασιλική Βασιλοπούλου, Διευθύντρια Ερευνών στο Ινστιτούτο Θαλάσσιων / Βιολογικών Πόρων και Υδάτων του Ελληνικού Κέντρου Θαλάσσιων Ερευνών (ΕΛΚΕΘΕ), ο κ. Νικόλαος Μαλάτος, Αντιπρόεδρος του Πανελλήνιου Δικτύου Παράκτιων Αλιευτικών Συλλόγων και η κυρία Μαρία Τσουβάλα, Πρόεδρος του Πανελλήνιου Συνδέσμου Ιχθυολόγων Δημοσίου (ΠΣΙΔ).

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βράντζα Παναγιώτα, Δημαράς Γεώργιος, Δημητριάδης Δημήτριος, Δρίτσας Θεόδωρος, Ζεϊμπέκ Χουσεΐν, Καματερός Ηλίας, Καραγιάννης Ιωάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Ξυδάκης Νικόλαος, Ουρσουζίδης Γεώργιος, Σέλτσας Κωνσταντίνος, Σιμορέλης Χρήστος, Σπαρτινός Κωνσταντίνος, Συρμαλένιος Νικόλαος, Δήμας Χρίστος, Κατσανιώτης Ανδρέας, Μπουκώρος Χρήστος, Αρβανιτίδης Γεώργιος, Καρράς Γεώργιος-Δημήτριος, Ζαρούλια Ελένη, Σαχινίδης Ιωάννης, Καμμένος Δημήτριος, Λαζαρίδης Γεώργιος και Μίχος Νικόλαος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Καλημέρα σας και καλώς ήρθατε στη συνεδρίαση της Διαρκούς Επιτροπής Παραγωγής και Εμπορίου, που εξετάζει το σχέδιο νόμου του Υπουργείου Περιβάλλοντος και Ενέργειας «Ενσωμάτωση στην ελληνική νομοθεσία της Οδηγίας 2014/89/ΕΕ «περί θεσπίσεως πλαισίου για τον θαλάσσιο χωροταξικό σχεδιασμό» και άλλες διατάξεις». Βρισκόμαστε στην 2η συνεδρίαση με την ακρόαση εξωκοινοβουλευτικών προσώπων.

Πριν ξεκινήσουμε τη συνεδρίαση, απευθυνόμενη τώρα στους συναδέλφους που βρίσκονται στην αίθουσα, θα ήθελα να σας ενημερώσω ότι έχουμε παραλάβει μια επιστολή από το Κ.Κ.Ε. η οποία απευθύνεται στο Προεδρείο. Οι Βουλευτές του Κ.Κ.Ε. ενημερώνουν ότι δεν προτίθενται να είναι παρόντες στη συνεδρίαση της Επιτροπής - καθώς και των υπόλοιπων Επιτροπών που είναι προγραμματισμένες για σήμερα – συγκεκριμένα διατυπώνεται στην επιστολή το αίτημα «*λόγω απεργιακών κινητοποιήσεων να μη συνεδριάσει η Επιτροπή*». Όπως γνωρίζουμε, υπάρχει ένα κεκτημένο χρόνια: οι Επιτροπές και η Βουλή συνεδριάζει κανονικά τις ημέρες των απεργιακών κινητοποιήσεων. Άλλωστε δεν είναι ούτε δημόσιος ούτε ιδιωτικός τομέας το Ελληνικό Κοινοβούλιο.

Θα ξεκινήσω πρώτα με την κυρία Μαρίνα Σπυριδάκη, Διευθύντρια του Τομέα Επιχειρηματικού Περιβάλλοντος και Ρυθμιστικών Πολιτικών του Συνδέσμου Επιχειρήσεων και Βιομηχανιών (ΣΕΒ). Ο χρόνος είναι 3 λεπτά με μικρή ανοχή. Μετά ακολουθούν ερωτήσεις από τους βουλευτές και τις βουλευτίνες και μετά οι φορείς απαντάτε για ακόμη 3 λεπτά, εάν σας έχουν τεθεί κάποιες ερωτήσεις. Τον λόγο έχει η κυρία Σπυριδάκη.

ΜΑΡΙΝΑ ΣΠΥΡΙΔΑΚΗ (Διευθύντρια του Τομέα Επιχειρηματικού Περιβάλλοντος και Ρυθμιστικών Πολιτικών του Συνδέσμου Επιχειρήσεων και Βιομηχανιών (ΣΕΒ)): Καλημέρα. Εκ μέρους του ΣΕΒ ευχαριστούμε θερμά, για τη δυνατότητα που μας δίνετε, να τοποθετηθούμε και επί αυτού του νομοσχεδίου. Το νομοσχέδιο το είχαμε σχολιάσει περίπου πριν από ενάμιση χρόνο, όταν είχε τεθεί σε διαβούλευση και πρόσφατα είχαμε δημοσιεύσει και μια συνοπτική μελέτη, προκειμένου να συμμετάσχουμε σε μια άτυπη διαβούλευση που πραγματοποιούταν τον τελευταίο ενάμιση χρόνο. Πράγματι, είδαμε αρκετά σημεία να έχουν βελτιωθεί, όμως νομίζουμε ότι σημαντικά σημεία που θα δημιουργήσουν προβλήματα παραμένουν, γι' αυτό και χρήζουν κάποιων βελτιώσεων. Θα σας καταθέσουμε αναλυτικό υπόμνημα. Παρακαλούμε, να το δείτε. Η κυρία Γενική Γραμματέας γνωρίζει καλά τα θέματα που έχουμε να επισημάνουμε. Μας έχει δώσει τη δυνατότητα να τα συζητήσουμε από κοντά αρκετές φορές. Όμως θεωρούμε σημαντικό να τα ακούσει και το υπόλοιπο Σώμα καθώς για την επιχειρηματικότητα προβληματίζουν. Θα είμαι πολύ σύντομη. Πρόκειται για τέσσερα σημεία.

Κομβικό σημείο είναι η παράκτια ζώνη. Θεωρούμε ότι πρέπει να διατηρήσετε ρητά και την παράκτια ζώνη στο χερσαίο χωροταξικό σχεδιασμό, ώστε ν’ αποκλείσετε τις όποιες αλληλοεπικαλύψεις, συγκρούσεις και ασάφειες. Η Οδηγία αναφέρεται αποκλειστικά σε σχεδιασμό χρήσεων και δραστηριοτήτων στο θαλάσσιο χώρο, ακριβώς, επειδή αναγνωρίστηκε ότι απαιτείται άλλου είδους διαδικασία κι άλλο κανονιστικό πλαίσιο για να ρυθμιστεί. Η επιλογή να συμπεριληφθεί η παράκτια ζώνη στη θαλάσσια χωροταξία με το συγκεκριμένο τρόπο, κατά τη γνώμη μας, θα δημιουργήσει νομικά προβλήματα σ’ ένα χώρο, που είναι ήδη αρκετά προβληματικός.

Το δεύτερο σημείο αφορά την επιλογή σας να ταυτίσετε αυτή τη νέα χωροταξική στρατηγική σε επίπεδο περιφερειακό. Για εμάς - και το είχαμε προτείνει - αυτό πρέπει να είναι σε επίπεδο ειδικού χωροταξικού πλαισίου δεδομένης της ως τώρα εμπειρίας από την εφαρμογή και κυρίως την αναθεώρηση των περιφερειακών χωροταξικών πλαισίων, αλλά και την ύπαρξη ανοιχτών ζητημάτων, που πολύ καλά γνωρίζετε τα ειδικά χωροταξικά πλαίσια, τη διοικητική διαίρεση του θαλάσσιου χώρου, τα ελλιπή θαλάσσια δεδομένα. Θεωρούμε ότι θα δημιουργηθούν προβλήματα.

Τρίτο σημείο. Φαίνεται να δημιουργείται ένα παράλληλο σύστημα χωροταξικού σχεδιασμού. Ακούσαμε τον κ. Υπουργό να λέει ότι, επιθυμεί να δημιουργήσει ένα πλαίσιο κανόνων συμβατότητας. Αυτή θα ήταν και η δική μας επιδίωξη. Νομίζουμε ότι, αυτό δεν επιτυγχάνεται, ιδίως με τις αναφορές στο άρθρου 8 για τον παράκτιο χώρο. Παρακαλούμε να το αναθεωρήσετε.

Τέταρτο σημείο. Όσον αφορά την εθνική χωρική στρατηγική και την σχέση της με τη θαλάσσια χωρική στρατηγική, ιδίως στην πρώτη εφαρμογή. Κατανοούμε ότι, έπρεπε να προβλεφθεί μεταβατική περίοδος μέχρι να προσδιοριστεί, αλλά αντί να προβλέπουμε τέτοιες διατάξεις, ίσως θα έπρεπε να προσπαθήσουμε όλοι να έχουμε μια καινούργια εθνική χωρική στρατηγική.

Αυτά ήταν τα τέσσερα σημεία. Γνωρίζουμε την επιλογή σας και την επιστημονική σας θεμελίωση σε αυτό, όμως, θέλουμε να τα αναθεωρήσετε, διότι θα δημιουργήσουν προβλήματα. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Θεόφιλος Κυρατσούλης, Σύμβουλος σε θέματα χωροταξίας του ΣΕΤΕ, για 3 λεπτά.

ΘΕΟΦΙΛΟΣ ΚΥΡΑΤΣΟΥΛΗΣ (Σύμβουλος σε θέματα χωροταξίας του Συνδέσμου Ελληνικών Τουριστικών Επιχειρήσεων): Καλημέρα και από εμένα προς όλους. Ευχαριστούμε πολύ για την πρόσκληση και την δυνατότητα να διατυπώσουμε θέσεις που έχουμε, ήδη, επισημάνει στο αρμόδιο Υπουργείο, με το οποίο έχουμε μια διαρκή συνεργασία.

Το βασικό σημείο που θέλουμε να θίξουμε, το οποίο γνωρίζει η Γενική Γραμματέας αλλά και ο κ. Υπουργός, είναι η ενσωμάτωση της παράκτιας ζώνης σε αυτό το σχέδιο νόμου. Πιστεύουμε ότι, θα δημιουργήσει πολύ μεγάλες προκλήσεις, τόσο σε επίπεδο επιχειρηματικότητας, όσο και προστασίας των πόρων, διότι, προφανώς, υπάρχουν δύο ζητούμενα αυτή τη στιγμή. Η προστασία και η διαφύλαξη των φυσικών και πολιτισμικών πόρων που έχουν σχέση με το θαλάσσιο και το υδάτινο περιβάλλον, αλλά να προωθηθεί και η επιχειρηματικότητα. Η άποψή μας είναι ότι, όσο πιο απλό είναι το θεσμικό πλαίσιο, τόσο πιο εύκολα μπορεί και η Δημόσια Διοίκηση και ο ιδιωτικός τομέας να έχουν ξεκάθαρη εικόνα και να πάμε σε μια αποτελεσματικότερη εφαρμογή. Άρα, θεωρούμε ότι, θα πρέπει να αναθεωρηθεί το σχέδιο νόμου, έστω και σε αυτό το επίπεδο και να απομακρυνθεί το κομμάτι της αναφοράς σε παράκτιες ζώνες. Να ισχύσει η αναφορά στο θαλάσσιο χώρο, όπως άλλωστε προβλέπεται βασικά στην Οδηγία και παράλληλα, να σημειώσουμε ότι, πραγματικά, η εκπόνηση μιας εθνικής χωρικής στρατηγικής θα πρέπει αυτή τη στιγμή να είναι προτεραιότητα σε επίπεδο εφαρμογής και όχι να ακολουθήσει, ουσιαστικά, την θαλάσσια εθνική χωρική στρατηγική.

Αυτά είναι τα δύο σημεία που έχουμε επισημάνει και γραπτώς, τα οποία θα σας τα υποβάλλουμε και θεωρούμε ότι, θα πρέπει να τα λάβετε σοβαρά υπόψη σας και σε επίπεδο επιχειρηματικότητας αλλά και σε επίπεδο εφαρμογής του σχεδίου νόμου από τη Δημόσια Διοίκηση, το οποίο είναι πολύ σημαντικό ζητούμενο και για εμάς. Ευχαριστώ πολύ.

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Να βάλουμε ξενοδοχεία στη θάλασσα.

ΘΕΟΦΙΛΟΣ ΚΥΡΑΤΣΟΥΛΗΣ (Σύμβουλος σε θέματα χωροταξίας του Συνδέσμου Ελληνικών Τουριστικών Επιχειρήσεων): Δεν νομίζω, κ. Σταθάκη ότι αυτό είναι το ζητούμενο. Ούτως ή άλλως, ο θαλάσσιος σχεδιασμός αφορά σε αποστάσεις πάνω από 2 ναυτικά μίλια.

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Αστειεύομαι.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει η κυρία Θεοδότα Νάντσου, Επικεφαλής Περιβαλλοντικής Πολιτικής της WWF Hellas.

ΘΕΟΔΟΤΟΥ ΝΑΝΤΣΟΥ (Επικεφαλής Περιβαλλοντικής Πολιτικής του WWF Hellas): Ευχαριστούμε πολύ, κυρία Πρόεδρε για την πρόσκληση. Παρόλο που μιλάμε για μια τυπική ενσωμάτωση Οδηγίας, η οποία θα έπρεπε να είναι απλή υπόθεση, για την Ελλάδα στην πραγματικότητα είναι πολύ μεγάλη πρόκληση, καθότι τον παράκτιο χώρο και τον αιγιαλό το βλέπουμε ως οικονομικό πράγμα και το έχουμε στο Υπουργείο Οικονομικών. Μάλιστα, έρχεται νέο νομοσχέδιο, το οποίο σκανδαλωδώς ξεκινάει ένα τεράστιο κεφάλαιο τακτοποίησης πόρων αυθαιρεσιών, ανοίγοντας και νέα κεφάλαια. Έχουμε και το Υπουργείο, το οποίο προσπαθεί με τον καλύτερο, ενδεχομένως, τρόπο και, ενδεχομένως, και με τις καλύτερες προθέσεις να ενσωματώσει μία Οδηγία, η οποία, ξεκάθαρα, λέει ότι ο θαλάσσιος χώρος και ο παράκτιος χώρος και ο αιγιαλός και η αιγιαλίτιδα ζώνη αντιμετωπίζονται ως ένα ενιαίο σύνολο.

Λέει ξεκάθαρα -και αυτό προκύπτει και από τη φιλοσοφία, αλλά και από τα όσα λέει ειδικά στο άρθρο 7, το οποίο, μάλιστα, λείπει από την Οδηγία ως ενιαία αναφορά, ότι ο θαλάσσιος χωροταξικός σχεδιασμός δεν είναι όπως ο χερσαίος. Είναι μία άλλη διαδικασία και αυτό λόγω της αλληλεπίδρασης που υπάρχει και λόγω του ότι η θάλασσα δεν γνωρίζει σύνορα. Δεν βάζεις ένα φράχτη και σταματάς τις περιβαλλοντικές επιπτώσεις της μια δραστηριότητας ή της μιας κατασκευής από δω κι από κει. Η θάλασσα αποτελεί ένα ενιαίο σύνολο. Αυτό, λοιπόν, που προκύπτει από την Οδηγία είναι, ότι ο θαλάσσιος χωροταξικός σχεδιασμός πρέπει, σαφέστατα, να υπερισχύει των ειδικότερων πλαισίων που είναι τα τομεακά πλαίσια, είτε για τον Τουρισμό, είτε για οτιδήποτε μπορεί να σκεφτεί κανείς.

Στο σημείο αυτό, πρέπει να πούμε, ότι αυτή η ενσωμάτωση έρχεται με καθυστέρηση. Προφανώς, πολύ καλά έρχεται, έστω και τώρα, η ενσωμάτωση της Οδηγίας. Όμως, έρχεται με καθυστέρηση ενάμιση χρόνου, μέσα στον οποίο έχουν υπάρξει μία σειρά από εγκρίσεις για νέες δραστηριότητες με μεγάλο περιβαλλοντικό αποτύπωμα, όπως είναι οι υδρογονάνθρακες, οι οποίοι θα έπρεπε να αποτυπώνονται στο θαλάσσιο χωροταξικό σχεδιασμό.

Εμείς περιμένουμε να δούμε μία σωστή πολιτική, κυρίως, για τον κρίσιμο παράκτιο χώρο που αποτελεί, δυστυχώς, «μήλον της έριδος» μεταξύ πάρα πολλών οικονομικών δραστηριοτήτων που αναπτύσσονται παράνομα και με μεγάλη επιβάρυνση γι’ αυτή την κρίσιμη οικολογικά ζώνη, που αποτελεί, άλλωστε, και προστασία από τις επιπτώσεις της κλιματικής αλλαγής και μέσω φυσικής προσαρμογής μας στις επιπτώσεις της κλιματικές αλλαγές. Επιπλέον πρέπει κάποια στιγμή να δούμε και την κύρωση του Πρωτοκόλλου για την ολοκληρωμένη διαχείριση της παράκτιας ζώνης. Έχουν υπάρξει πολιτικές δεσμεύσεις, ότι αυτό πρέπει να γίνει. Εκκρεμεί η κύρωση αυτού του Πρωτοκόλλου. Απλώς, αποτελεί «μήλον της έριδος», ή βρίσκεται στη μέση μεταξύ της μάχης που γίνεται για τη θαλάσσια χωροταξία από τη μία πλευρά και για την οικονομική εκμετάλλευση του παράκτιου χώρου και της αιγιαλίτιδας ζώνης, του αιγιαλού, από την άλλη. Στη μέση βρίσκεται, λοιπόν, το Πρωτόκολλο για τον παράκτιο χώρο και την ολοκληρωμένη διαχείριση. Κάποια στιγμή, αυτά πρέπει αυτά να τα δούμε ως ενιαίο σύνολο. Η ζωή της Ελλάδας είναι ο παράκτιος χώρος και οι θάλασσες. Ευχαριστούμε πάρα πολύ για το χρόνο.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κ. Τσουβάλα.

ΜΑΡΙΑ ΤΣΟΥΒΑΛΑ (Πρόεδρος του Πανελλήνιου Συνδέσμου Ιχθυολόγων Δημοσίου (ΠΣΙΔ)): Ευχαριστώ πάρα πολύ για την πρόσκληση σήμερα εδώ. Θα ήθελα να τονίσω τη σημασία της σημερινής συζήτησης και του συγκεκριμένου νομοσχεδίου για το θαλάσσιο χώρο του τόπου μας, θέλοντας να επισημάνω, όχι, ίσως, τα θετικά αυτού του νομοσχεδίου που είναι ο συσχετισμός θάλασσας και στεριάς, οι επιδράσεις και το τι περιλαμβάνει η παράκτια ζώνη. Θα ήθελα να επισημάνω ένα σφάλμα -και ας μου επιτραπεί αυτός όρος- ότι την κύρια ευθύνη για το θαλάσσιο χωροταξικό σχεδιασμό από το σχέδιο νόμου φαίνεται ότι την αναλαμβάνει η Γενική Γραμματεία Χωρικού Σχεδιασμού του ΥΠ.Ε.Ν..

Πολύ σύντομα να πω, ότι ο θαλάσσιος χωροταξικός σχεδιασμός είναι ένα εργαλείο για την ολοκληρωμένη θαλάσσια πολιτική, η ίδια η Οδηγία το προβλέπει, και είναι και βασικό μέλημα. Είναι ολιστική προσέγγιση, όλου του θαλάσσιου χώρου, η ολοκληρωμένη θαλάσσια πολιτική. Αποβλέπει, ουσιαστικά στην οριζόντια αποτύπωση όλων των δραστηριοτήτων στο θαλάσσιο χώρο και αυτό δεν μπορεί να γίνει με υπευθυνότητα από ένα Υπουργείο.

Πρέπει να συμμετέχουν, και θεσμικά, όλα τα Υπουργεία είτε με τη μορφή διυπουργικού οργάνου, και επίσης σε όλα τα επίπεδα. Εκτός από το εθνικό χωροταξικό σχέδιο και σχεδιασμό που και ο προηγούμενος νόμος για το θαλάσσιο χωροταξικό σχεδιασμό προέβλεπε -μπορώ να σας πω και το συγκεκριμένο άρθρο- συμμετοχή των συναρμόδιων Υπουργείων στην κατάρτιση των χωροταξικών σχεδίων, βλέπουμε, ότι το συγκεκριμένο πλαίσιο βγάζει τα άλλα Υπουργεία και ουσιαστικά τα αφήνει μόνο να γνωμοδοτούν και να συμμετέχουν στην διαβούλευση. Επίσης, το ΥΠΕΝ καταρτίζει μόνο του προδιαγραφές, επιβλέπει μελέτες και σχέδια άλλων Υπουργείων και εν πάση περιπτώσει δεν θα μπω στο θέμα του να επιβλέπονται και να ελέγχονται και να υπάρχει συντονισμός από το ΥΠΕΝ στο επίπεδο μελετών κ.λπ., αλλά η ευθύνη για την υπογραφή των χωροταξικών σχεδίων στο θαλάσσιο χώρο, πρέπει να γίνεται με ευθύνη όλων των αρμόδιων Υπουργείων και κυρίως του ΥΠΕΝ.

Να υπενθυμίσω γρήγορα, ότι το ΥΠΕΝ έχει στην αρμοδιότητά του την Οδηγία για τα ύδατα, έχει την Οδηγία για τη θαλάσσια στρατηγική, την ολοκληρωμένη διαχείριση παράκτιας ζώνης και έρχεται τώρα ο θαλάσσιος χωροταξικός σχεδιασμός ως «ομπρέλα» να καλύψει όλα αυτά τα κενά του ΥΠΕΝ, αλλά, ουσιαστικά, χρειάζεται συμμετοχή και υπευθυνότητα όλων των άλλων Υπουργείων που θα πρέπει να συμμετέχουν ενεργά με υπογραφή. Πώς ο κάθε αρμόδιος υπάλληλος της κάθε αρμόδιας υπηρεσίας θα πρέπει να υπογράψει σχέδιο μόνο υπό μορφή γνωμοδότησης; Υπάρχει ο αντίλογος, επειδή δεν θα υπάρχει η δυνατότητα συντονισμού όλων των αρμοδίων Αρχών. Ως προς αυτό θα μπορούσε να υπάρχει χρονικό περιθώριο, αλλά πρέπει οπωσδήποτε να συνυπογράφουν τα αρμόδια Υπουργεία και κυρίως το Υπουργείο Αγροτικής Ανάπτυξης και Τροφίμων(ΥΠΑΑΤ).

Να υπενθυμίσω ,ότι το εν λόγω Υπουργείο έχει την Κοινή Αλιευτική Πολιτική και την διαχείριση των παραδοσιακών δραστηριοτήτων της αλιείας και των υδατοκαλλιεργειών στο θαλάσσιο χώρο και επίσης, όλα τα τεχνικά σχέδια, υπογράφονται από το αρμόδιο Υπουργείο, ακόμη και οι μισθώσεις, είναι στην Αποκεντρωμένη Διοίκηση. Δεν γίνεται μόνο από ένα Υπουργείο να υποκατασταθεί, ούτε μόνο από Περιφερειακά Συμβούλια που και τα περιφερειακά σχέδια είναι αποφάσεις Περιφερειακών Συμβουλίων. Θέλω να πω ότι οι Κεντρικές Αρχές των Υπουργείων πρέπει πάντοτε να συνυπογράφουν και να καταρτίζουν από κοινού τα χωροταξικά σχέδια στο θαλάσσιο χώρο. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει, ο κ. Δημήτρης Οικονόμου, Καθηγητής του Τμήματος Μηχανικών Χωροταξίας, Πολεοδομίας και Περιφερειακής Ανάπτυξης του Πανεπιστημίου Θεσσαλίας.

ΔΗΜΗΤΡΙΟΣ ΟΙΚΟΝΟΜΟΥ (Καθηγητής του Τμήματος Μηχανικών Χωροταξίας, Πολεοδομίας και Περιφερειακής Ανάπτυξης του Πανεπιστημίου Θεσσαλίας(ΤΜΧΠΠΑ)): Ευχαριστώ κυρία Πρόεδρε. Για τη χρησιμότητα της Θαλάσσιας Χωροταξίας δεν υπάρχει θέμα, δεν υπάρχει ανάγκη να επιχειρηματολογήσω, είναι δεδομένη. Το θέμα που τίθεται είναι να μην αναπαραχθούν σε αυτή την νέα μορφή σχεδιασμού οι αδυναμίες οι οποίες έχουν παρατηρηθεί διαχρονικά στο χερσαίο - χωρικό σχεδιασμό σε όλα τα επίπεδα. Αδυναμίες που συνδέονται με μεγάλες καθυστερήσεις και στην έγκριση των σχεδίων και στις αδειοδοτήσεις, με περιορισμένη εφαρμογή των σχεδίων και με δυσκολίες αδειοδότησης. Το θέμα, λοιπόν, είναι πώς θα αποφύγουμε αυτά τα πράγματα και θα αξιοποιήσουμε τα θετικά, τις δυνατότητες της θαλάσσιας χωροταξίας.

Θα αναφερθώ σε τέσσερα ζητήματα. Το πρώτο έχει τεθεί επανειλημμένα και από προηγούμενους ομιλητές για το αν θα έπρεπε να περιλαμβάνεται και ο χερσαίος - παράκτιος χώρος στο πεδίο εφαρμογής των θαλάσσιων χωροταξικών σχεδίων. Κατά τη γνώμη μου, από την άποψη της Οδηγίας δεν υπάρχει πρόβλημα. Η Οδηγία σου προσδιορίζει τα απολύτως απαραίτητα. Από εκεί και πέρα το κάθε κράτος - μέλος έχει το δικαίωμα να προσθέσει και άλλες πτυχές σχεδιασμού που τις κρίνει σκόπιμες. Άρα, θεσμικά δεν νομίζω ότι υπάρχει ζήτημα. Το θέμα είναι αν είναι σκόπιμο επί της ουσίας. Η απάντηση είναι ότι τα πράγματα είναι λίγο σύνθετα,. Το θετικό είναι ότι με τον τρόπο τον οποίο προωθεί το Υπουργείο γίνεται ενιαίος σχεδιασμός όλου του οικοσυστήματος που είναι ένθεν εκατέρωθεν της ακτογραμμής και αυτό είναι πάρα πολύ σημαντικό. Το ζητάει και η Οδηγία στην πραγματικότητα. Το πρόβλημα ενδεχομένως είναι ότι μπορεί να δημιουργηθούν συγκρούσεις με άλλες μορφές σχεδιασμού οι οποίες επίσης γίνονται στον παράκτιο χώρο. Υπάρχουν πάρα πολλά σχέδια και εκεί θα πρέπει να βρεθεί επομένως ένας τρόπος ώστε να μην έχουμε αντιφάσεις, συγκρούσεις και σύγχυση.

Πάω στο δεύτερο σημείο το οποίο σχετίζεται με το πρώτο στον τρόπο με τον οποίο ο θαλάσσιος χωροταξικός σχεδιασμός ενσωματώνεται στο σύστημα του ως τώρα κυρίως χερσαίου χωρικού σχεδιασμού. Το Υπουργείο έχει επιλέξει να θεωρήσει τα θαλάσσια χωροταξικά σχέδια ως μία μορφή περιφερειακών χωρικών σχεδίων. Το πλεονέκτημα αυτής της επιλογής είναι ότι με αυτό τον τρόπο υπόκεινται τα θαλάσσια χωροταξικά σχέδια και οφείλουν να εναρμονίζονται προς τα ειδικά χωροταξικά πλαίσια. Αυτό είναι κάτι σημαντικό γιατί μειώνει τους κινδύνους αντιφάσεων με τα ειδικά χωροταξικά πλαίσια. Βέβαια πάντα υπάρχει ένα θέμα συντονισμού με τα όμορα περιφερειακά αλλά ο μεγαλύτερος κίνδυνος αποφεύγεται.

Ένα δεύτερο πρόβλημα είναι το εξής σε σχέση με το σύστημα σχεδιασμού. Ότι όλα τα άλλα χωροταξικά σχέδια έχουν από κάτω και τα πολεοδομικά σχέδια. Άρα δεν πρέπει να φτάσουν μέχρι την τελική εφαρμογή. Υπάρχουν άλλα σχέδια τα οποία παίρνουν τη σκυτάλη και φτάνουν σε πιο εφαρμοσμένες και λεπτομερείς ρυθμίσεις. Στην περίπτωση της θάλασσας όμως δεν υπάρχει κάτι άλλο κάτω από τα θαλάσσια χωροταξικά σχέδια. Άρα θα πρέπει με κάποιο τρόπο αυτά να ενσωματώσουν και τέτοιες παραμέτρους. Παραμέτρους εφαρμογής λεπτομερούς των ίδιων των ρυθμίσεών τους γιατί αλλιώς δεν υπάρχει άλλος τρόπος. Εκεί λοιπόν υπάρχει ένα ζήτημα.

Επίσης ένα άλλο ζήτημα που υπάρχει με την επιλογή του Υπουργείου είναι ότι όπως είναι σήμερα ο νόμος 4447 προβλέπει ότι τα περιφερειακά χωροταξικά πλαίσια εκπονούνται σε επίπεδο διοικητικής περιφέρειας. Στην διεύθυνση χωροταξίας η έννοια περιφερειακού δεν σημαίνει κατ’ ανάγκη την διοικητική περιφέρεια. Όπως είναι όμως ο νόμος σήμερα, είναι σαφές ότι παραπέμπει στην διοικητική περιφέρεια. Φοβάμαι λοιπόν ότι ενδέχεται να υπάρξει θέμα ασφάλειας δικαίου και κάποιας σύγκρουσης αν τα συγκεκριμένα θαλάσσια χωροταξικά θεωρηθούν τέτοια ενώ δεν έχουν σχέση με τις διοικητικές περιφέρειες. Νομίζω όμως ότι είναι τοπικό το θέμα. Μπορεί να δημιουργήσει προβλήματα, ή μπορεί να λυθεί με μία τροποποίηση του 4447 που θα το προσδιορίζει αυτό και καλό θα είναι να γίνει τώρα με τον ίδιο νόμο για να μην υπάρχει κάποιο διάστημα στο οποίο θα υπάρχει αυτό το ζήτημα.

Υπάρχει ένα άλλο σημείο που συνδέεται με τις διαδικασίες εφαρμογής και υλοποίησης των θαλάσσιων χωροταξικών σχεδίων. Ένα κρίσιμο ζήτημα είναι το εξής. Όπως φαίνεται και από την Οδηγία και από το νομοσχέδιο, μεταξύ αυτών που κάνουν τα θαλάσσια χωροταξικά σχέδια είναι να δίνουν κατευθύνσεις, να ρυθμίζουν, να οργανώνουν και τις χρήσεις γης στη θάλασσα. Η έννοια χρήση γης στη θάλασσα είναι πολύ διαφορετική από την έννοια χρήση γης στη στεριά. Οι χρήσεις γης στη στεριά είναι συγκεκριμένες, υπάρχει κώδικας στην ελληνική νομοθεσία τώρα θεσμοθετείται καινούργιος, στη θάλασσα όμως είναι κάτι διαφορετικό. Άρα, θα πρέπει να αποσαφηνιστεί ποιες θα είναι κάποιες άλλες χρήσεις στη θάλασσα. Για την εφαρμογή των θαλάσσιων χωροταξικών σχεδίων είναι ένα απαραίτητο να αποσαφηνιστεί αυτό.

Άρα καλό είναι να δοθεί και ένα και μία νομοθετική εξουσιοδότηση γι’ αυτό το θέμα μέσα από αυτό το νόμο και θα πρέπει να προσδιοριστούν και άλλα ζητήματα όπως οι έννομες συνέπειες των ρυθμίσεων των θαλάσσιων χωροταξικών σχεδίων, ενδεχομένως να χρειαστούν κάποια εργαλεία εφαρμογής. Το εργαλείο εφαρμογής που έχουμε σήμερα για τα θαλάσσια χωροταξικά σχέδια είναι η έγκριση περιβαλλοντικών όρων. Αυτό υπάρχει και σε κάποιες περιπτώσεις όντως μπορεί να καλύψει αυτές τις ανάγκες. Δεν είναι όμως βέβαιο ότι μπορεί να καλύψει όλες τις ανάγκες αδειοδότησης έγκρισης ρυθμίσεων που θα προβλέπονται από τα θαλάσσια χωροταξικά σχέδια αλλά βεβαίως εκεί χρειάζεται μία δουλειά για να δούμε εάν οι μηχανισμοί που έχουμε τώρα επαρκούν ή αν θα πρέπει να βρεθούν και κάποιοι άλλοι εξειδικευμένοι μηχανισμοί εφαρμογής του θαλάσσιου χωροταξικού σχεδίου σε πρακτικό επίπεδο. Ευχαριστώ πολύ. Είμαι στη διάθεσή σας για όποια διευκρίνιση.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Κυβέλου - Χιωτίνη.

ΣΤΥΛΙΑΝΗ ΚΥΒΕΛΟΥ – ΧΙΩΤΙΝΗ (Αναπληρώτρια Πρόεδρο του Τμήματος Οικονομικής και Περιφερειακής Ανάπτυξης του Παντείου Πανεπιστημίου): Ευχαριστώ κυρία Πρόεδρε. Μία μικρή εισαγωγή για να ορίσουμε το χαρακτήρα του θαλάσσιου χωροταξικού σχεδιασμού. Ο θαλάσσιος χωροταξικός σχεδιασμός νοείται ανέκαθεν ως στρατηγική χωροθέτηση των ανθρώπινων δραστηριοτήτων στη θάλασσα ούτως ώστε να επιτυγχάνεται η ρύθμιση διαχείρισης προστασίας του θαλάσσιου περιβάλλοντος με τρόπο ώστε να μετριάζονται αν όχι να ελαχιστοποιούνται συγκρούσεις και αρνητικές επιδράσεις στο θαλάσσιο οικοσύστημα και να αυξάνονται οι συνέργειες και όλων ημών.

Πέραν αυτού όμως, ο θαλάσσιος χωροταξικός σχεδιασμός έχει και ισχυρή πολιτισμική διάσταση, πόσο μάλλον για την Ελλάδα, η οποία πρέπει να στοχεύει στη δημιουργία ελκυστικών ταυτοτήτων για τους θαλάσσιους χώρους, με τελικό σκοπό τη θαλάσσια ανάπτυξη φυσικά, τη γαλάζια, μπλε, όπως θέλετε πείτε την, και τη δημιουργία θέσεων εργασίας. Αυτό, μπορεί να επιτευχθεί βέβαια μέσω των θαλάσσιων χωροταξικών σχεδίων, τα οποία θα πρέπει, ιδανικά από την αρχή της διαδικασίας, να εμπλέκουν όλους τους φορείς. Αυτός είναι ένας παράγοντας επιτυχίας από τη διεθνή εμπειρία και βιβλιογραφία.

Θα μπορούσα να πω πολλά για το τι γίνεται στο εξωτερικό, όμως αυτό που έχει σημασία αυτή τη στιγμή είναι ότι ο θαλάσσιος σχεδιασμός, αν και αναπτύχθηκε αρχικά σε χώρες υψηλών εισοδημάτων στη Δυτική Ευρώπη, τη Βόρεια Αμερική και την Αυστραλία, εξελίσσεται τώρα με ταχείς ρυθμούς σε μεσαίου και χαμηλού εισοδήματος χώρες, για να επιτύχουν οικονομικά και περιβαλλοντικά οφέλη. Η Κίνα, το Βιετνάμ, είναι πολύ προχωρημένοι, η Ινδονησία, η Νότιος Αφρική, η Καραϊβική και το Τρίγωνο των Κοραλλίων, που αποτελεί το Παγκόσμιο Κέντρο Θαλάσσιας Βιοποικιλότητας. Ένα ζήτημα, λοιπόν, είναι πώς θα εντάξουμε το θαλάσσιο χωροταξικό σχεδιασμό στο εθνικό σύστημα σχεδιασμού. Εδώ έχουμε την εδαφική ατζέντα να μας βοηθήσει, όπως και τη Οδηγία. Το νομοσχέδιο έχει πολύ σωστά προβλέψει διάφορα τέτοια πράγματα και τη διάδραση γης - θάλασσας, που τη βλέπει, όμως, μέχρι ενός σημείου, δηλαδή στον παράκτιο χώρο, ενώ θα πρέπει να δούμε τις επιπτώσεις των θαλάσσιων δραστηριοτήτων ευρύτερα στην ενδοχώρα, δηλαδή να δούμε την περιφερειακή διάσταση του θαλάσσιου χωροταξικού σχεδιασμού, τι επιπτώσεις έχουν οι θαλάσσιες δραστηριότητες στην περιφερειακή ανάπτυξη.

Εν κατακλείδι, θα ήθελα να προτείνω κάτι ρηξικέλευθο. Θεωρώ και εγώ ότι απαιτείται ένα υψηλού επιπέδου Διυπουργικό Όργανο, με ισχυρή συντονιστική αρμοδιότητα, που να ασχολείται προοπτικά με το χωροταξικό σχεδιασμό. Γενικότερα, με άλλα λόγια, υπάρχει μια έλλειψη ουσιαστικής στρατηγικής χωροταξίας με όραμα, απολύτως απαραίτητο αυτή τη στιγμή σε μια χώρα με κατακερματισμένο κοινωνικό ιστό, όπως η Ελλάδα της κρίσης. Οφείλουμε να ανοίξουμε το διάλογο, όπως τον ανοίγουμε σήμερα, να εντατικοποιήσουμε το διάλογο, πολιτικό, κοινωνικό, ακαδημαϊκό. Νομίζω ότι υπάρχει πολιτική βούληση, χρειάζεται πολιτική, η οποία υπάρχει. Η ενσωμάτωση στο εθνικό σύστημα σχεδιασμού θα πρέπει να αναλυθεί και εδώ θα σας έφερνα, ως παράδειγμα την περίπτωση του Ηνωμένα βασιλείου με διακριτό σύστημα θαλάσσιου χωροταξικού σχεδιασμού και ειδικό οργανισμό, που θα πρέπει κατά την άποψή μας να εξεταστεί και για τη χώρα μας. Είναι μια ευκαιρία πραγματικά και λόγω του ιδιοκτησιακού καθεστώτος, που είναι τελείως διαφορετικό από το χερσαίο σχεδιασμό. Γενικά τα πάντα είναι διαφορετικά και τα θαλάσσια οικοσυστήματα είναι διαφορετικά από τα χερσαία και εμείς είμαστε χερσαία όντα και δεν έχουμε τόσο τη γνώση του θαλάσσιου χώρου. Άρα, θα πρέπει να τα δούμε όλα αυτά. Όλες αυτές τις παθογένειες, λοιπόν, στις οποίες αναφέρθηκε και ο κ. Οικονόμου, είναι σωστό να τις αποφύγουμε.

Κατά συνέπεια, προτείνω εγκαθίδρυση ουσιαστικής διυπουργικής συνεργασίας με Διυπουργικό Όργανο, που μπορεί να υπάγεται στο Γραφείο Πρωθυπουργού ή στο Γραφείο του Υπουργού Οικονομίας και Ανάπτυξης, στο βαθμό που τα ζητήματα αυτά εμπλέκουν θέματα, γεωπολιτικής σημασίας, ασφαλείας, εθνικής άμυνας, διαχείρισης μεταναστευτικών ροών, διασυνοριακής συνεργασίας και πολλά άλλα και κατόπιν ανάληψη του εγχειρήματος από εξειδικευμένο Οργανισμό Θαλάσσιας Χωροταξίας και Διαχείρισης, με ικανότητα άσκησης στρατηγικού σχεδιασμού, που συμπεριλαμβάνει ευρύτατες συμμετοχικές διαδικασίες και διαβούλευση. Έχω την άποψη ότι θα πρέπει να εποπτεύεται από τρία βασικά Υπουργεία. Το Υπουργείο Οικονομίας και Ανάπτυξης, το Υπουργείο Εξωτερικών και φυσικά το Υπουργείο Περιβάλλοντος, τουλάχιστον. Αυτός ο Οργανισμός πρέπει να δημιουργήσει και μια Evidence Based Policy, το θέμα των στοιχείων είναι πολύ σημαντικό, να συλλέγονται και να οργανώνονται και αυτό δεν μπορεί να γίνει από υπηρεσίες ενός υπάρχοντος Υπουργείου, αλλά πρέπει να γίνει από έναν ειδικό οργανισμό πάρα πολύ συστηματικά.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Στασινός.

ΓΕΩΡΓΙΟΣ ΣΤΑΣΙΝΟΣ (Πρόεδρος του ΤΕΕ): Καταρχάς, θα ήθελα να πω ότι είναι θετικό ότι συζητείται αυτό το σχέδιο νόμου σχετικά με την θαλάσσια χωροταξία και την προσαρμογή της Κοινοτικής Οδηγίας. Το μόνο αρνητικό είναι ότι δεν ήρθε πιο πριν αλλά κατά άλλα είναι πολύ θετικό βήμα. Όπως το ίδιο θα πω και για τα βιοκαύσιμα. Είναι σημαντικό ότι μπαίνει αυτό το θέμα των βιοκαυσίμων σήμερα, αλλά θα έλεγα ότι έχουμε καθυστερήσει και θα πρέπει να πάμε ακόμα πιο επιθετικά. Θα πρέπει πλέον να μπούνε και τα θέματα ηλεκτροκίνησης και άλλα θέματα, για να πάμε ακόμα πιο μπροστά και να ακολουθήσουμε τους ρυθμούς της Ευρώπης.

Γνωρίζετε ότι όταν διαφωνώ το λέω, απλά θεωρώ ότι πρέπει να κινηθούμε πιο γρήγορα και σε άλλα ζητήματα σχετικά με την ενέργεια. Όσον αφορά τις τροποποιήσεις του ν. 4495, προφανώς είναι προς την θετική κατεύθυνση λύνει προβλήματα καθημερινά μηχανικών και πολιτών. Ενδεχομένως έχουμε επισημάνει και στο παρελθόν ότι θα πρέπει να γίνουν κάποιες αλλαγές, καλό είναι ότι προχωράμε σε αυτές τις αλλαγές. Πιθανόν, να χρειαστούν και κάποιες σε επόμενη φάση αλλά, βλέπω θετικά το ότι το Υπουργείο βλέπει τα λάθη που υπήρχαν στο παρελθόν και προσπαθεί να τα διορθώσει για να λυθούν τα προβλήματα.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Αυγερινού.

ΣΟΦΙΑ ΑΥΓΕΡΙΝΟΥ-ΚΟΛΩΝΙΑ (Διευθύντρια του Εργαστηρίου Χωροταξίας και Οικιστικής Ανάπτυξης της Σχολής Αρχιτεκτόνων Μηχανικών του Τομέα Πολεοδομίας και Χωροταξίας του Εθνικού Μετσόβιου Πολυτεχνείου (ΕΜΠ)): Η αυξανόμενη οικονομική σημασία του Ελληνικού Θαλάσσιου Χώρου, οφείλεται κυρίως στον ανερχόμενο τουρισμό, στην άνοδο των εμπορικών σχέσεων μεταξύ Ευρώπης και Ασίας, στην ενεργοποίηση του ενδιαφέροντος για τον υποθαλάσσιο ορυκτό πλούτο και αυτά μας θέτουν ενώπιον μεγάλων ευθυνών.

Μετά από τα προηγούμενα, πρέπει να σημειώσουμε ότι είναι πολύ θετικό εν τέλει ότι φτάσαμε μετά από μια μακρά περίοδο διαβούλευσης και ζυμώσεων στη συζήτηση για την ενσωμάτωση της Κοινοτικής Οδηγίας από το Ελληνικό Κοινοβούλιο. Στα θετικά στοιχεία του προτεινόμενου νομοσχεδίου θεωρούμε ότι είναι οι σκοποί και οι στόχοι του καταρχήν, που υποτάσσονται αφενός με το πρώτο άρθρο στη προώθηση της βιώσιμης ανάπτυξης των θαλάσσιων οικονομιών των θαλάσσιων περιοχών και τη βιώσιμη χρήση των θαλάσσιων πόρων και αφετέρου σύμφωνα με το 4ο άρθρο στις αρχές ενός ορθολογικού σχεδιασμού αειφόρου ανάπτυξης του παράκτιου νησιωτικού και θαλάσσιου χώρου, ώστε να διασφαλίζεται η συνοχή και αρμονική σχέση ανάμεσα στην οικονομική άνοδο, τη κοινωνία, το φυσικό και το ανθρωπογενές πολιτιστικό περιβάλλον. Στο πλαίσιο αυτό, αναδεικνύονται δύο παράμετροι θετικοί και ιδιαίτερα σημαντικοί η οικοσυστημική προσέγγιση και η χωρική συνοχή θαλάσσιου και παράκτιου χώρου.

Με αυτό το νομοσχέδιο, θεωρούμε ότι πραγματοποιείται ένα αποφασιστικό βήμα δεδομένου ότι έχουν υπάρξει και προηγούμενες προσπάθειες οι οποίες γνωρίζουμε πολύ καλά ότι δεν ολοκληρώθηκαν. Θεωρούμε προστιθέμενη αξία την ολοκληρωμένη διαχείριση του παράκτιου χώρου και τη συνεκτική σχέση μεταξύ χερσαίου και θαλάσσιου χωροταξικού σχεδιασμού που προτείνεται από το άρθρο 7, σε αντιστοιχία με το 6ο άρθρο της Κοινοτικής Οδηγίας με χρονικό στόχο την Ευρώπη 2020 εδαφική ατζέντα.

Σύμφωνα επίσης, με το πνεύμα διεθνών υποχρεώσεων της χώρας μας απ’ όπου προτείνεται η ολοκληρωμένη διαχείριση των παράκτιων ζωνών και το οποίο ευχόμαστε να ακυρωθεί σύντομα όπως είναι το Πρωτόκολλο της Βαρκελώνης, ώστε να ολοκληρωθούν θεσμικά και οι προσπάθειες του ΥΠΕΝ για το θέμα που ξεκίνησαν με τον ν.3983 για την εθνική στρατηγική για την προστασία και διαχείριση του περιβάλλοντος. Έχοντας την εμπειρία ενός σημαντικού ερευνητικού προγράμματος κοινοτικού, το Supporting Maritime spatial planning in the Eastern Mediterranean στο οποίο συμμετέχουμε με το Καποδιστριακό Πανεπιστήμιο, το Πανεπιστήμιο της Θεσσαλίας, το Υπουργείο Ενέργειας και ομόλογους φορείς από την Ιταλία, Κροατία και Σλοβενία, έχουμε ορισμένες εμπειρίες να καταθέσουμε.

Πρώτον, στην πολύ μεγάλη σημασία που έχει η συμμετοχή όλων των εμπλεκομένων και ενδιαφερομένων. Και το άλλο θέμα το οποίο μπορούμε να καταθέσουμε στη σημερινή συζήτηση, είναι η ανάγκη για ένα σχεδιασμό, θα μπορούσαμε να πούμε τριών επιπέδων. Το επίπεδο της μακροπεριφέρειας, διότι δεν είμαστε μόνοι μας, η θάλασσα είναι μεγάλη, ενιαία, και περιλαμβάνει πάρα πολλά πράγματα και τις σχέσεις μας με τους γείτονές. Επομένως, είναι η μακροπεριφέρεια ένα πρώτο επίπεδο.

Το δεύτερο επίπεδο, είναι το εθνικό επίπεδο, στο οποίο αντιστοιχεί η εθνική στρατηγική. Και τελικά το περιφερειακό επίπεδο που θα πρέπει να ολοκληρώνονται τα θαλάσσια χωρικά σχέδια σε αντιστοιχία θα λέγαμε με το άρθρο 2, του 4447. Τα θαλάσσια χωροταξικά σχέδια νομίζουμε ότι πρέπει να αναφέρονται σε θαλάσσιες χωρικές ενότητες που μπορεί να είναι διαπεριφερειακού, περιφερειακού ή υποπεριφερειακού επιπέδου. Χρειάζεται μια ευέλικτη προσέγγιση της έννοιας αυτής και βεβαίως χρειάζεται και μια προσέγγιση συστηματική. Μελέτες περίπτωσης που έχουμε αντιμετωπίσει το αποδεικνύουν αυτό. Μιλάμε για το Κορινθιακό και για το Μυρτώο πέλαγος. Είναι φανερό ότι δεν μπορούμε να πάμε σε συμβατικές έννοιες της περιφέρειας.

Θα θέλαμε να πούμε, επίσης, ότι το γεγονός ότι το Υπουργείο Ενέργειας μετά από εισήγηση της Γενικής Γραμματείας Χωρικού Σχεδιασμού και Αστικού Περιβάλλοντος εισηγείται στο Υπουργικό Συμβούλιο, νομίζουμε ότι είναι μια διαδικασία επιχειρησιακή η οποία καλύπτει το θέμα το οποίο έχει τεθεί και από άλλους ομιλητές λίγο νωρίτερα. Να τελειώσω και ευχαριστώ για την κατανόησή σας για τον χρόνο, νομίζω ότι έχουμε μεγάλη υποχρέωση να προχωρήσουμε στη συζήτηση αυτή και να ολοκληρωθεί η διαδικασία από το ελληνικό κοινοβούλιο. Και να μη ξεχνάμε σας παρακαλώ και τον 14ο στόχο μεταξύ των στόχων της βιώσιμης ανάπτυξης του 2015, που κάνει έκκληση για την διατήρηση και βιώσιμη χρήση των ωκεανών, των θαλασσών και των θαλάσσιων πόρων. Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει, ο κύριος Μαλάτος.

ΝΙΚΟΛΑΟΣ ΜΑΛΑΤΟΣ (Αντιπρόεδρος του Πανελλήνιου Δικτύου Παράκτιων Αλιευτικών Συλλόγων): Σαν εκπρόσωπος των παράκτιων ψαράδων, ύστερα από αυτά που ακούστηκαν νιώθω και σαν φυσικό άτομο και είμαι μέρος του θαλάσσιου περιβάλλοντος. Ανήκω σε αυτό, ζω από αυτό. Και εδώ θα ήθελα να εκφράσω το πάγιο παράπονο των παράκτιων ψαράδων που πάντοτε περνάγανε κάποιοι νόμοι κάποια μέτρα, αλλά πίσω από αυτά κρυβόταν κάτι άλλο, όχι για την προστασία του θαλάσσιου περιβάλλοντος και των ανθρώπων που ζουν από αυτό.

Εγώ θα αναφερθώ συγκεκριμένα για το ενάλιο πλούτο της χώρας, που όπως σας είπα ζούμε από αυτόν. Έχουμε δύο κανόνες που δρουν ανασταλτικά για την αναπαραγωγή και για την ύπαρξη του ενάλιου πλούτου. Ρύπανση αστική, βιομηχανική. Δεν λειτουργούν οι βιολογικοί καθαρισμοί γιατί είναι πολυδάπανοι. Όλοι ξέρουμε ότι κάποιες βιομηχανίες, οι περισσότερες θα έλεγα, έχουν βιολογικούς καθαρισμούς, αλλά τους λειτουργούν όποτε τους βολεύει για να καλύπτονται νομικά. Έχουν γίνει νομοθεσίες, αλλά στην πορεία κάπου χαθήκαμε στην λειτουργία τους. Έχουμε έναν άλλον τομέα πολύ σοβαρό για την ρύπανση, τα πλοία. Έχουν βρει χημικά τώρα που ξεπλένουν τις δεξαμενές τα δεξαμενόπλοια, τα οποία χημικά προσθέτουν κάποια βαρύτητα και όταν τα ρίξουν στη θάλασσα πάνε κατευθείαν στο βυθό και τον καλύπτουν, εκεί που γίνεται όλος ο οργασμός και εκεί που ζουν τα ψάρια και αναπαράγονται. Δεν άκουσα κουβέντα γι' αυτό. Τώρα έχουμε και έναν άλλο τομέα, που είναι πάρα πολύ σοβαρός, ο οποίος είναι η υπεραλίευση από κάποια εργαλεία και απ' όλους τους ψαράδες.

Έχω να κάνω μια πρόταση, για τα εργαλεία. Πρέπει να μπουν κάποιοι περιορισμοί σε ό,τι αφορά και τα εργαλεία των παράκτιων ψαράδων, τα λεγόμενα «στατικά εργαλεία», αλλά κυρίως στα συρόμενα εργαλεία της μέσης αλιείας. Πριν από καιρό πέρασε κάποιος νόμος που είχε κάτι πονηρό. Τα συρόμενα εργαλεία λειτουργούσαν έξι με 7 μήνες το χρόνο. Με το νόμο αυτό που επινόησαν, τις έχουν να δουλεύουν όλο το χρόνο. Τι έκαναν; Δίνουν άδειες, δήθεν, για τα διεθνή ύδατα. Μπορεί κάποιος να μας πει πού είναι τα διεθνή ύδατα; Εξίμισι μίλια από τις ακτές είναι. Έξι μίλια και κάτι. Είναι άλλα ρεύματα εκεί; Η Μεσόγειος είναι μια κλειστή θάλασσα. Η αναπαραγωγή γίνεται στο γιαλό, στα 10 με 20 μέτρα βάθος και μεταναστεύουν, ανάλογα με τις καιρικές συνθήκες και πάνε βαθύτερα. Με το συγχωροχάρτι που έδωσαν με αυτόν τον νόμο για τα διεθνή ύδατα, έδωσαν το δικαίωμα, σε αυτά τα εργαλεία, να αλιεύουν όλο το χρόνο. Που σημαίνει τι; Τα ιχθυαποθέματα μειώθηκαν και θα μειωθούν ακόμα πιο δραματικά.

Εδώ, έχω να προσθέσω και κάτι άλλο. Ότι το θέμα της αλιείας, δεν είναι απλά ένα επάγγελμα, που θα βρούμε τον τρόπο να το στηρίξουμε ή όχι. Εγώ θα έλεγα, ότι είναι και θέμα εθνικό. Είμαστε μια χώρα με περίπου, 17.000 χιλιόμετρα ακτές. Σύμφωνα με την έκταση μας, έχουμε τη μεγαλύτερη ακτογραμμή στον κόσμο. Ένα πολύ μεγάλο μέρος του πληθυσμού μας που ζει; Στα νησιά. Αντί η Πολιτεία να προσπαθήσει να κρατήσει τους νέους στα νησιά, να τους δώσει κίνητρα για να μείνουν στα νησιά τους, γιατί η ζωή των νησιωτών μας είναι συνυφασμένη με τη θάλασσα. Μπορεί να κάνουν και κάποιο άλλο επάγγελμα, αλλά ζουν από τη θάλασσα. Αλλά δεν μπορούν να ζήσουν κύρια από τη θάλασσα. Αντί λοιπόν, η Πολιτεία να πάρει κάποια μέτρα, να βοηθήσει αυτούς τους ανθρώπους να παραμείνουν στα νησιά τους, γιατί μην ξεχνάμε, ότι αυτοί οι άνθρωποι φιλάνε Θερμοπύλες στα νησιά και αυτό, έχει αποδειχθεί κατ' επανάληψη, σε ναυάγια και σε άλλες περιπτώσεις. Γι' αυτό λοιπόν, παράκληση στην υπάρχουσα, αυτή τη στιγμή, πολιτική ηγεσία, να λάβει σοβαρά υπόψη της αυτά που είπα. Και δεν λέω να τα πράξει εκατό τοις εκατό αλλά αν μη τι άλλο, να δώσει κάποια προσοχή. Είμαστε και εμείς ένα μέρος του οικοσυστήματος και θέλουμε να ζήσουμε. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε τον κ. Μαλάτο. Το λόγο έχει η κυρία Βασιλοπούλου, Διευθύντρια Ερευνών στο Ινστιτούτο Θαλάσσιων/Βιολογικών Πόρων και Υδάτων του ΕΛΚΕΘΕ.

ΒΑΣΙΛΙΚΗ ΒΑΣΙΛΟΠΟΥΛΟΥ (Διευθύντρια Ερευνών στο Ινστιτούτο Θαλάσσιων/Βιολογικών Πόρων και Υδάτων του ΕΛΚΕΘΕ): Ευχαριστώ κυρία Πρόεδρε. Ευχαριστώ για την πρόσκληση. Να καταθέσω και εγώ, την άποψη του ΕΛΚΕΘΕ, το οποίο, θα πρέπει να επισημάνω, ότι την τελευταία δεκαετία συμμετέχει σε ικανό αριθμό προγραμμάτων που αναφέρονται στην θαλάσσια χωροταξία και να υπογραμμίσω, ακόμα περισσότερο από την πλευρά μου, αυτό που ανέφερε και ο κ. Μαλάτος στην ομιλία του, το ρόλο του περιβάλλοντος και του οικοσυστήματος. Είναι πολύ σημαντική η συγκεκριμένη Οδηγία, ακριβώς γιατί έχει ιδιαίτερη σημασία για τη χώρα μας, που έχει όλες αυτές τις ακτές και τη θάλασσα γύρο μας και φυσικά, υπάρχουν πάρα πολλές προοπτικές για βιώσιμη ανάπτυξη, δημιουργία νέων θέσεων εργασίας και βεβαίως, ενίσχυση της κοινωνικής συνοχής, ειδικά στα νησιά μας, που είναι κάτι πάρα πολύ σημαντικό. Στο ΕΛΚΕΘΕ εργάζομαι στο Ινστιτούτο Θαλάσσιων/Βιολογικών Πόρων και έχω άμεση άποψη για την παράκτια αλιεία και την αλιεία γενικότερα.

Η Οδηγία λοιπόν προϋποθέτει, όπως αναφέρεται και στο άρθρο 4, την ενσωμάτωση πολλαπλών στόχων. Έτσι λοιπόν έχουμε τους περιβαλλοντικούς, τους κοινωνικούς, τους οικονομικούς, τους πολιτιστικούς, όπως είπε και η κυρία Κύβελου, οι οποίοι θα μπορούσαν να μπουν ευρύτερα στους κοινωνικούς, και βεβαίως, όλα αυτά στοχεύουν στην γαλάζια ανάπτυξη, με μια προσέγγιση με βάση το οικοσύστημα. Πρέπει να το επισημάνω αυτό, διότι αυτή τη στιγμή, εάν δεν το λάβουμε πάρα πολύ σοβαρά υπόψη, τις επιδράσεις στο οικοσύστημα των διαφόρων δραστηριοτήτων, αυτή τη στιγμή, θα πρέπει να εξασφαλίσουμε την ακεραιότητα των οικοσυστημάτων, ούτως ώστε, τα αγαθά και οι υπηρεσίες που παρέχονται από αυτά, να εξασφαλίζονται και τις επόμενες γενιές.

Δεν είναι λοιπόν μια χωροθέτηση, απλά, όπως είπαν και οι προηγούμενοι ομιλητές, που ακολουθεί αυτό που έχει γίνει στον χερσαίο χώρο. Ο θαλάσσιος χώρος είναι απόλυτα διευρυτός, πιθανότατα και αυτό δεν θα το κρίνω εγώ. Η παράκτια ζώνη, ίσως, να συνδέεται πιο πολύ με τη χερσαία ζώνη, όμως, οι αλληλεπιδράσεις ανάμεσα στη χερσαία ζώνη και τον θαλάσσιο χώρο είναι πάρα πολύ σημαντικές. Έχουμε λοιπόν πηγές ρύπανσης και βεβαίως, αυτό θα πρέπει να λαμβάνεται υπόψη, γιατί έχουμε κατάρρευση οικοσυστημάτων, όπως π.χ. βυθούς με ποσειδωνία, την οποία φαντάζομαι όλοι τη γνωρίζουμε. Πάρα πολλές οι υπηρεσίες που παρέχει η ποσειδωνία.

Θα πρέπει λοιπόν να προσέξουμε γιατί είναι άρρηκτα δεμένος ο θαλάσσιος χωροταξικός σχεδιασμός, με την Οδηγία- πλαίσιο για τη θαλάσσια στρατηγική για την επίτευξη καλύτερης περιβαλλοντικής κατάστασης και θεωρώ, ότι είναι προς την πολύ σωστή κατεύθυνση γενικότερα, το νομοσχέδιο και θα ήθελα να αναφέρω και κάποια σημεία- θα καταθέσουμε και ένα αναλυτικό υπόμνημα- τα οποία αναφέρονται μέσα και μιλούν π.χ. για τις υποδιαιρέσεις του θαλάσσιου χώρου. Θεωρώ, ότι είναι ξεκάθαρο, ότι ο θαλάσσιος χώρος σαφέστατα θα πρέπει να έχει υποδιαιρέσεις όχι γενικής σημασίας, όπως ίσως γίνονται τα χωροταξικά σχέδια. Ξέρετε; Από την εμπειρία μας, έχουμε δει ότι μέσα στην ίδια περιφέρεια υπάρχουν τελείως διαφορετικά οικοσυστήματα και τελείως διαφορετικές απαιτήσεις και ανάγκες από τις τοπικές κοινωνίες. Κάτι, λοιπόν, το οποίο αναφέρεται γενικώς ως διαβούλευση μέσα δεν είναι αρκετό, κυρία Πρόεδρε και αξιότιμοι κυρίες και κύριοι.

Είναι η εμπλοκή των φορέων κάτι το οποίο είναι πάρα πολύ σημαντικό και ελέγχθηκε από την κυρία Αυγερινού προηγουμένως, από την αρχή της όλης διαδικασίας. Θα πρέπει, οι άνθρωποι αυτοί, οι κοινωνικοί φορείς σε διάφορα επίπεδα να εμπλακούν στη μελέτη και στη σύνταξη των σεναρίων, καταρχήν, προκειμένου να επιλεγεί εκείνο το χωροταξικό το οποίο θα αντανακλά τις απαιτήσεις της συγκεκριμένης περιοχής, στοχεύοντας όπως είπα πάντα, στη διασφάλιση του οικοσυστήματος, και των υπηρεσιών και το αγαθών που προσφέρει. Κάτι το οποίο επίσης θα ήθελα να επισημάνω, είναι αυτό που ειπώθηκε και προηγουμένως. Είναι ανάγκη να υπάρχουν Διυπουργικές Επιτροπές, είναι κάτι το οποίο το έχουμε δει να δουλεύει πραγματικά σε χώρες του εξωτερικού, διότι οι γνώσεις και οι αρμοδιότητες των διαφορετικών διευθύνσεων των υπουργείων, θα πρέπει να είναι εκεί παρούσες και να υπάρχει αλληλεπίδραση πραγματική.

Βεβαίως αυτό που πρέπει να υπάρξει, είναι εκτός από την οριζόντια αυτή διακυβέρνηση- και μιλάμε για μια πολυεπίπεδη διακυβέρνηση, μόνο έτσι μπορεί να προχωρήσει- αυτό, σας μιλάω ειλικρινά κι έχει φανεί ξεκάθαρα από τα προγράμματα που έχουμε προσπαθήσει να εμπλέξουμε όχι μόνον κοινωνικούς φορείς αλλά και τα Υπουργεία τα ίδια- χρειάζεται να υπάρξει και κάθετη διακυβέρνηση. Δηλαδή, από την κεντρική διοίκηση στην περιφερειακή και στην τοπική διοίκηση με τους τοπικούς φορείς. Τελικώς, η τοπική κοινωνία έχει πολύ σημαντικό λόγο και ρόλο στα χωροταξικά σχέδια. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε. Το λόγο έχει ο κ. Κυριακόπουλος.

ΓΕΩΡΓΙΟΣ ΚΥΡΙΑΚΟΠΟΥΛΟΣ (Εκπρόσωπος του European Waste to Advanced Biodiesel Association (EWABA)): Ευχαριστώ πολύ, κυρία πρόεδρε. Σας ευχαριστώ πολύ για την πρόσκληση. Εκπροσωπώ τον Ευρωπαϊκό Σύνδεσμο των Εταιρειών που συλλέγουν τηγανέλαια κυρίως και των εταιρειών που παράγουν biodiesel από τηγανέλαια και λυπάμαι, που είμαι λίγο εκτός θέματος σε σχέση με την πολύ σημαντική νομοθετική προσπάθεια που γίνεται για το θαλάσσιο περιβάλλον, αναφέρομαι όμως στην τροπολογία η οποία υπάρχει στο άρθρο 15 και ιδίως στην παράγραφο 6, που αφορά τα βιοκαύσιμα. Θα σας μιλήσω πολύ σύντομα για τα τηγανέλαια ειδικά, δηλαδή, είχε μια πρώτη ύλη παραγωγής biodiesel η οποία είναι και εγχώρια και με εξαιρετικό περιβαλλοντικό αποτύπωμα και πάρα πολύ δύσκολη να συλλεχθεί.

Είμαστε περίπου 80 εταιρείες στην Ελλάδα οι οποίες είμαστε νόμιμες και πιστοποιημένες να συλλέγουμε τηγανέλαια και συλλέγουμε 25 εκατ. λεπτά τηγανέλαια τον χρόνο, με ευεργετικές επιπτώσεις τόσο στις αποχέτευσης των πόλεων, τα βουνά λίπους κ.λπ., όσο και στους βιολογικούς καθαρισμούς και στο κόστος τους, διότι ως γνωστόν, δεν μπορείς να φτάσεις στα λιπαρά στους βιολογικούς καθαρισμούς, όσο και για την εθνική οικονομία εν τέλει, λόγω υποκατάστασης εισαγωγής ορυκτών καυσίμων, αλλά κυρίως, έχουν το καλύτερο περιβαλλοντικό αποτύπωμα από όλες τις πρώτες ύλες βιοκαυσίμων. Δηλαδή ενώ για παράδειγμα τα ενεργειακά φυτά έχουν μια μείωση των αερίων του θερμοκηπίου από 40 έως 70%, ανάλογα με την πρώτη ύλη, τα τηγανέλαια έχουν μια μείωση των αερίων του θερμοκηπίου 90%. Άρα, μια χώρα η οποία νομοθετεί με βάση την αρχή του περιβάλλοντος, πρέπει να δείξει αυτή την προτίμηση της στα τηγανέλαια. Είναι, λοιπόν, είναι εγχώρια και είναι και σημαντικότατα και έχουν εξαιρετικό περιβαλλοντικό αποτύπωμα.

Ο λόγος που ήθελα να μιλήσω σε εσάς είναι γιατί συμφωνώ με μια διόρθωση των κριτηρίων κατανομής, η οποία επιχειρείται στην παράγραφο 6 του άρθρου 15 και αυτό γιατί τα τηγανέλαια σε όλη την Ευρώπη χαίρουν διπλής προσμέτρησης, δηλαδή, επειδή θεωρούνται ότι έχουν τόσο καλό περιβαλλοντικό αποτύπωμα, έχουν το λεγόμενο double counting.

Στην Ελλάδα με την ισχύουσα νομοθεσία τόσο το νόμο όσο και την κοινή υπουργική απόφαση και τις υπουργικές αποφάσεις, οι οποίες είναι σε εκτέλεση αυτής της κοινής υπουργικής απόφασης μέχρι τώρα τα τηγανέλαια, δυστυχώς, χαίρουν half counting. Με αυτό θέλω να πω, ότι απορροφάται μόνο το 60% των συλλεγέντων τηγανελαίων στη χώρα. Το πρόβλημα με την πρώτη ύλη «τηγανέλαιο» είναι, ότι είναι η μόνη πρώτη ύλη στην παραγωγή biodiesel, η οποία δεν μπορεί να πωληθεί επικερδώς, εάν δεν πωληθεί εντός της κατανομής την οποία ορίζει το κράτος. Όλες οι άλλες μπορούν να πωληθούν επικερδώς. Λέω, λοιπόν, ότι θα πρέπει τα κριτήρια της κατανομής να επαναπροσδιοριστούν με προτεραιότητα την εθνική οικονομία, άρα το biodiesel από ενεργειακά φυτά, γιατί σαφώς η αγροτική οικονομία είναι πολύ σημαντική για τη χώρα τόσο όσο και τη δεύτερη εγχώρια πρώτη ύλη, η οποία είναι τα τηγανέλαια, τα σκουπίδια μας. Εάν σκεφτείτε μάλιστα, ότι εκτός των 25 εκατομμυρίων λίτρων που συλλέγουμε το χρόνο υπάρχουν άλλα 30 εκατομμύρια λίτρα, τα οποία απορρίπτονται από τα σπίτια, μια διαδικασία συλλογής η οποία θα ήταν πάρα πολύ ακριβή, οι εταιρείες που κάνουμε συλλογή και παράγουμε biodiesel από τηγανέλαια έχουμε την ανάγκη να έχουμε, τουλάχιστον, ίση μεταχείριση - όχι διπλή - με το biodiesel, το οποίο παράγεται από τις ενεργειακές καλλιέργειες.

Ένα τελευταίο σημείο είναι, ότι μέσα στην κοινή υπουργική απόφαση για τις υπουργικές αποφάσεις υπάρχει ένα δικαίωμα επανυποβολής ποσοτήτων προηγούμενων χρόνων. Αυτό πρέπει στην τροπολογία αυτή να καταργηθεί ρητώς, διότι όπως καταλαβαίνετε, δημιουργείται ένα εμπόριο χαρτιών και υπάρχει μια συγκεκριμένη διαφθορά, ώστε να πολλαπλασιάζονται οι ποσότητες κάθε χρόνο, πράγμα το οποίο βρίσκει αντίθετη όλη τη σοβαρή βιομηχανία και τις νόμιμες εταιρείες βιομηχανίας αφενός. Αφετέρου σημαίνει, ότι στο τέλος θα μηδενιστεί η ποσότητα η οποία θα μπορεί να συλλεγεί, διότι κάθε χρόνο έχεις τόσα υπόλοιπα από τους προηγούμενους χρόνους που δεν έχεις λόγο σαν ιδιωτική εταιρεία που έχεις κίνητρο το κέρδος να πας να συλλέξεις με τεράστιο κόστος τηγανέλαια από τα εστιατόρια, όταν αυτά τα τηγανέλαια δεν θα μπορούν να προσμετρηθούν στην κατανομή και θα πρέπει να πωληθεί αυτό το biodiesel που παράγεται από αυτά κάτω από την τιμή κόστους. Σας ευχαριστώ πάρα πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Φώλιας.

ΣΩΤΗΡΙΟΣ ΦΩΛΙΑΣ (Α΄ Αντιπρόεδρος του Δ.Σ. του ΣΒΙΒΕ): Ονομάζομαι Σωτήριος Φώλιας, είμαι Αντιπρόεδρος του Συνδέσμου Βιοκαυσίμων και Βιομάζας Ελλάδος και σας ευχαριστούμε καταρχήν για την πρόσκληση και για τη δυνατότητα που μας δίνετε να εκφέρουμε τις απόψεις μας επί του νομοσχεδίου. Υπάρχουν πάρα πολύ σημαντικά σημεία επί του νομοσχεδίου και ενώ πρόκειται για μια τυπική ενσωμάτωση μιας Ευρωπαϊκής Οδηγίας, το Υπουργείο θα πρέπει να δώσει πολλή προσοχή σε σημαντικά σημεία, τα οποία μπορεί να έχουν αρνητικές επιπτώσεις τόσο στην ελληνική οικονομία όσο και στο περιβάλλον. Συγκεκριμένα, στο άρθρο 19 και με την τροποποίηση του άρθρου 2α΄ ορίζεται ένα ανώτατο μερίδιο συμμετοχής των βιοκαυσίμων από εδώδιμες πρώτες ύλες στο 7%.

Εδώ, λοιπόν, η πρότασή μας είναι, ότι θα πρέπει να οριστεί το 7% ως ποσοστό στόχος, διότι έχει διαμορφωθεί ένα συγκεκριμένο σήμερα μοντέλο, το οποίο θεωρώ ότι είναι από τα πιο επιτυχημένα που έχουν εφαρμοστεί σε όλη την Ευρώπη στην παραγωγή βιοκαυσίμων και θα σας δώσω να καταλάβετε τι εννοώ. Θα πρέπει να οριστεί ο ελάχιστος στόχος στο 7% από εδώδιμες πρώτες ύλες, διότι αυτή τη στιγμή στην Ελλάδα απασχολούνται 20.000 με 25.000 αγροτικές οικογένειες, οι οποίες μέσω συμβολαιακής γεωργίας παράγουν, περίπου, το 65%-70% των πρώτων υλών που χρησιμοποιούνται για την παραγωγή βιοκαυσίμων.

Αυτό μεταφράζεται σε ετήσιο εγγυημένο εισόδημα για τους αγρότες της τάξης των 70 με 80 εκατομμυρίων ευρώ και μάλιστα σε περιοχές, οι οποίες αντιστοιχούν μάξιμουμ στο 7% του Α.Ε.Π. της χώρας, δηλαδή, σε ακριτικές περιοχές καλλιεργούνται, περίπου, ένα εκατομμύριο στρέμματα ενεργειακών φυτών. Αυτό έχει πολλαπλά οφέλη στην ελληνική οικονομία, όχι μόνο για τους αγρότες, αλλά συνολικά για την οικονομία μας, διότι από αυτούς τους πόρους παράγονται μη μεταλλαγμένες ζωοτροφές σε ένα κλάδο που η χώρα μας όσο και η Ευρώπη συνολικά είναι ελλειμματική. Επικουρικά των παραπάνω, θα πρέπει να σας τονίσω ότι όλα αυτά τα οφέλη από την παραγωγή βιοκαυσίμου διατηρούν όλη την προστιθέμενη αξία στη χώρα μας, μάλιστα, αυτό επιτυγχάνεται χωρίς καμία επιβάρυνση του κρατικού προϋπολογισμού και η παραγωγή αυτή του βιοκαυσίμου έχει τη μικρότερη δυνατή επιβάρυνση στον καταναλωτή σε σχέση με οποιαδήποτε άλλη μορφή ΑΠΕ στο κομμάτι της βιομάζας.

Από κει και πέρα σε άλλα σημεία του νόμου, υπάρχουν πάρα πολύ πολλαπλασιαστές ως αναφορά στις διάφορες μορφές παραγωγής ενέργειας στο τομέα των μεταφορών, κάτι στο οποίο είμαστε εντελώς αντίθετοι, γιατί θα δημιουργήσει ακριβώς τα αντίθετα αποτελέσματα από αυτά που επιδιώκει. Ακούστηκε πιο πριν η διάθεση για να πάνε για ηλεκτροκίνηση, στο οποίο συμφωνούμε ότι θα βοηθήσει σημαντικά, από κει και πέρα στο νομοσχέδιο υπάρχει ένας πολλαπλασιαστής που λαμβάνει υπόψη 2,5 φορές το κομμάτι παραγωγής ηλεκτρικής ενέργειας για τις μεταφορές, το οποίο αντιλαμβάνεστε ότι αν λάβουμε υπόψη μας ότι το 50% της χώρας μας η ηλεκτρική παραγωγή είναι από λιγνίτη, διατρέχουμε τον κίνδυνο αυτό να πολλαπλασιάζουμε ποσότητες, οι οποίες θα πηγαίνουν στις μεταφορές και θα παράγονται από λιγνίτη, με ό,τι αυτό συνεπάγεται για τους ρύπους της χώρας μας.

Τέλος, για την εισαγωγή της βιοαιθανόλης. Η πρότασή μας είναι να διατηρηθεί η ίδια διαδικασία με αυτή που ακολουθείται στο βιοντίζελ και ορίζεται στις παραγράφους 4 έως 9 του άρθρου 15Α, καθώς θα πρέπει να δοθεί προτεραιότητα στην παραγωγή βιοαιθανόλης από ελληνικές ενεργειακές πρώτες ύλες. Αυτή τη στιγμή, δεν υπάρχει καμία μονάδα παραγωγής βιοαιθανόλης στην Ελλάδα και αντιλαμβάνεστε ότι όλη η βιοαιθανόλη που θα εισαχθεί στην Ελλάδα θα είναι από το εξωτερικό, με αποτέλεσμα να κάνουμε εισαγωγή ρύπων και να μη δίνουμε κανένα κινητήριο, ώστε να προχωρήσουμε σε νέες επενδύσεις. Σας ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Καραθανάση.

ΕΥΘΥΜΙΑ ΚΑΡΑΘΑΝΑΣΗ (Μέλος του Δ.Σ. του Συλλόγου Ελλήνων Πολεοδόμων και Χωροτακτών (ΣΕΠΟΧ)): Κυρίες και κύριοι, σύλλογός μας κρίνει σημαντική τη θεσμοθέτηση του συγκεκριμένου νομοσχεδίου, το οποίο αποτελεί μια θετική εξέλιξη στην Ελλάδα του σήμερα. Με βάση τους στόχους που αναφέρονται στο άρθρο 4, δεν μπορεί να νοηθεί παραγωγική ανασυγκρότηση της χώρας, στην οποία διανύουμε ως πρότυπο χωρίς την ανάπτυξη και κατ' επέκταση χωρίς την ολοκληρωμένη χωρική ανάπτυξη δραστηριοτήτων στο θαλάσσιο και παράκτιο χώρο, όπως είναι μεταξύ άλλων δραστηριότητες που αναφέρονται στο νομοσχέδιο, οι μεταφορές, η ναυτιλία, ο ενεργειακός τομέας, η εξόρυξη πρώτων υλών, ορυκτών και αδρανών υλικών, η αλιεία, η υδατοκαλλιέργεια και ο τουρισμός. Οκτώ σημαντικών και σύγχρονων παραγωγικών δραστηριοτήτων, καθώς επίσης δεν μπορεί να νοηθεί η διατήρηση, η προστασία και η βελτίωση του φυσικού και πολιτιστικού περιβάλλοντος χωρίς να λαμβάνεται υπόψη η εν γένει ενάλια πολιτιστική κληρονομιά.

Ελλάδα σημαίνει θάλασσα και θάλασσα σημαίνει Ελλάδα, 15.000 χιλιόμετρα ακτών. Υπάρχει λοιπόν μια ταυτότητα, μια κοινωνική, οικολογική, πολιτιστική, παραγωγική ταυτότητα, μια ταυτότητα που βιώνεται τόσο στη θάλασσα, όσο και στον παράκτιο χώρο, που σύμφωνα με το άρθρο 2 αποτελούν το πεδίο εφαρμογής του νόμου. Για πρώτη φορά αντιμετωπίζονται ολιστικά και στο πλαίσιο της αειφόρου ανάπτυξης μερικά αρχειακής σημασίας ζητήματα ανάπτυξης του χώρου που για εμάς, τους Χωροτάκτες Πολεοδόμους, αλληλοσυνδέονται. Τίθεται ως κύριος σκοπός του θαλάσσιου χωροταξικού σχεδιασμού η προώθηση της βιώσιμης ανάπτυξης και ο καθορισμός της αξιοποίησης του θαλάσσιου χώρου για διαφορετικές χρήσεις, καθώς και η διαχείριση των χρήσεων και των συγκρούσεων τους. Τίθεται στόχος του θαλάσσιου χωρικού σχεδιασμού η αρμονική συνύπαρξη των παραγωγικών δραστηριοτήτων που προαναφέρθηκαν και οι οποίοι όμως δύνανται στο πλαίσιο της παραγωγικής ανασυγκρότησης της χώρας να συστήσουν ένα πρότυπο γαλάζιας ανάπτυξης σε συνδυασμό με την επιδίωξη για τη διασφάλιση της ανθεκτικότητας στις επιπτώσεις κλιματικής αλλαγής. Συνδυάζεται για πρώτη φορά ο θαλάσσιος και ο παράκτιος χώρος και κατ' επέκταση και ο νησιωτικός χώρος ως σύνθεση του παράκτιου χώρου.

Ο παράκτιος χώρος ως ένας ενδιάμεσος χώρος μεταξύ του θαλάσσιου και του χερσαίου χώρου αποτελεί πεδίο αλληλεπίδρασης, αλλά και ανταγωνιστικών σχέσεων μεταξύ του θαλάσσιου και του χερσαίου χώρου μέσα από την αντιμετώπιση πολλών και διαφορετικών παραμέτρων των οικολογικών, περιβαλλοντικών, οικονομικών, κοινωνικών και πολιτισμικών. Πόσες φορές το περιβάλλον μέχρι τώρα ως παράμετρος προστασίας δεν υποχωρεί έναντι μιας οικονομικής δραστηριότητας; Η διατύπωση του νόμου εν προκειμένω είναι ρητή. Θεσπίζεται για πρώτη φορά οικοσυστημική προσέγγιση και γενικότερα τήρηση των αρχών της αειφορικής διαχείρισης στο πνεύμα μιας ολιστικής αντίληψης και στήριξη και προώθηση της βιώσιμης ανάπτυξης και της χωρικής συνοχής μεταξύ του θαλάσσιου και του παράκτιου χώρου. Θεσπίζεται για πρώτη φορά η αναγκαιότητα εκπόνησης θαλάσσιων χωροταξικών σχεδίων, τα οποία, ορθώς τίθενται στις τρεις κλίμακες μακροπεριφέρειας με σημαντικές διατομεακές και διαπεριφερειακές αλληλεπιδράσεις στην κλίμακα της εθνικής στρατηγικής και στην κλίμακα της περιφέρειας, όπου υλοποιείται και ο σχεδιασμός κατά ζώνες δραστηριοτήτων.

Τέλος, θέλουμε να πούμε ότι μεγάλοι στόχοι προτάσσονται, αλλά αυτοί θα επιτρέψουν την υλοποίηση μιας άλλης κοινωνίας και οικονομίας βιώσιμης και επομένως, δίκαιης και κατ’ επέκταση μιας βιώσιμης και δίκαιης χωρικής πολιτικής. Θα είναι δίκαιη, γιατί όλοι οι προαναφερθέντες παραγωγικοί τομείς της θαλάσσιας οικονομίας μπορούν να βρουν το χώρο ανάπτυξης τους με εργαλείο τη θαλάσσια χωροταξία και το θαλάσσιο χωροταξικό σχεδιασμό. Θα είναι δίκαιοι, γιατί θα μπορούν να συνδυαστούν και να συνυπάρχουν, γιατί η μικρή κλίμακα του χώρου στον παράκτιο και το νησιωτικό χώρο δεν θα μηδενίζεται από τη μεγάλη κλίμακα, την καταστροφή του φυσικού και πολιτιστικού περιβάλλοντος και της τοπικότητας και θα είναι δίκαιη, γιατί μέσα από συμμετοχικές διαδικασίες θα φέρει θετικό κοινωνικό πρόσημο στην αντιμετώπιση κοινωνικών ανισοτήτων στο θαλάσσιο και παράκτιο χώρο. Το παρόν κείμενο μαζί με επισυναπτόμενα κάποια κατ’ άρθρο σχόλια μας θα σας κατατεθεί. Ευχαριστώ.

Στο σημείο αυτό η Πρόεδρος της Επιτροπής, έκανε την β΄ ανάγνωση του καταλόγου. Παρόντες ήταν οι Βουλευτές κ.κ. Βράντζα Παναγιώτα, Δημαράς Γεώργιος, Δρίτσας Θεόδωρος, Καματερός Ηλίας, Καραγιάννης Ιωάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Ξυδάκης Νικόλαος, Ουρσουζίδης Γεώργιος, Σέλτσας Κωνσταντίνος, Σιμορέλης Χρήστος, Δήμας Χρίστος, Κατσανιώτης Ανδρέας, Μπουκώρος Χρήστος, Αρβανιτίδης Γεώργιος, Καρράς Γεώργιος-Δημήτριος, Ζαρούλια Ελένη, Σαχινίδης Ιωάννης, Καμμένος Δημήτριος, Λαζαρίδης Γεώργιος και Μίχος Νικόλαος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Καματερός.

ΗΛΙΑΣ ΚΑΜΑΤΕΡΟΣ (Εισηγητής του ΣΥ.ΡΙΖ.Α.): Ευχαριστώ, κυρία Πρόεδρε. Κανένας δεν αρνήθηκε την ανάγκη ενός τέτοιου νομοθετήματος και μάλιστα, πολύ καλά είπαν ότι θα έπρεπε να το είχαμε πιο πριν. Αυτό θα το συζητήσουμε στην Επιτροπή μεταξύ μας. Από κει και πέρα, εκφράστηκε μια αγωνία σχεδόν από όλους, όσον αφορά τη θαλάσσια χωροταξία, γιατί για το θέμα του δεύτερου κεφαλαίου του νομοσχεδίου που αφορά στα βιοκαύσιμα είχαμε δύο τοποθετήσεις πάρα πολύ σημαντικές, με παρατηρήσεις, τις οποίες, βέβαια, θα λάβουμε υπόψη μας κατά τη συζήτηση στη συνέχεια.

Όσον αφορά το θαλάσσιο χωροταξικό σχεδιασμό, εκφράστηκε η αγωνία, πρώτων, για το όργανο το οποίο θα διαχειρίζεται και θα σχεδιάσει όλα τα σχέδια που πρέπει να ακολουθήσουν, ένα δεύτερο, είναι κατά πόσον θα είναι η διαβούλευση αποτελεσματική, ισχυρή και δεν θα είναι απλά γνωμοδοτική και ένα τρίτο, που εκφράστηκε πάρα πολύ και το βρίσκω πάρα πολύ σημαντικό, από τον κ. καθηγητή του Πανεπιστημίου Θεσσαλίας, για το εάν και σε πόσο χρόνο τελικά θα γίνουν αυτά, αν θα υλοποιηθούν και πώς θα υλοποιηθούν. Εγώ θα πρόσθετα και το τι γίνεται στο μεταβατικό στάδιο.

Η ερώτηση λοιπόν είναι, σε όλα αυτά, στις αγωνίες που εκφράστηκαν, εγώ θα ήθελα να ακούσω εάν γίνεται πιο συγκεκριμένες προτάσεις, γιατί όλη αυτή η αγωνία που εκφράστηκε και οι θέσεις για το πώς πρέπει να γίνεται ο χωροταξικός θαλάσσιος σχεδιασμός, και το τη σχέση έχει με τον χερσαίο, την παραλία, την παράκτια ζώνη κ.τ.λ. και συμφωνούμε, όταν όμως ο συντάκτης του νομοσχεδίου πάει να βάλει στο χαρτί συγκεκριμένες διατάξεις, εκεί μπαίνει το πρόβλημα και εκεί εάν γίνεται θέλουμε μια βοήθεια. Θα περίμενα δηλαδή από τους αγαπητούς καλεσμένους μας, εάν μπορούσαν στα παραπάνω ζητήματα, εάν είχαν κάποια συγκεκριμένη πρόταση.

Δηλαδή, το να υπάρχει ένα διυπουργικό όργανο, γενικά είναι ένα θέμα, είναι τεχνικά ζητήματα αυτά, στα οποία, για να μπορεί κανείς να τοποθετηθεί, πρέπει να έχει την συνολική εικόνα λειτουργίας του όλου κυβερνητικού σχήματος των Υπουργικών Συμβουλίων που έχουν εξειδικευθεί, οικονομικής πολιτικής, κοινωνικής πολιτικής και τα λοιπά. Όπως επίσης, πιο συγκεκριμένες προτάσεις, το τι κάνουμε σε αυτό το μεταβατικό στάδιο, όλοι μας ξέρουμε ότι πολύ περισσότερο όταν θέλουμε να υπάρχει ουσιαστική διαβούλευση και συμμετοχή, εμπλοκή των ενδιαφερομένων, χρειάζεται κάποιος χρόνος, αυτά δεν γίνονται από τη μια μέρα στην άλλη.

Ως τότε τι κάνουμε; Ποια μέτρα μπορούμε να πάρουμε; Ποιες ασφαλιστικές δικλίδες υπάρχουν ώστε να προστατεύεται όλη αυτή η διαδικασία, την οποία θέλουμε να σχεδιάσουμε και να μην ακυρωθεί στο τέλος από αυτά που θα έχουμε δημιουργηθεί εντωμεταξύ. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Συνεχίζουμε με τον κ. Μπουκώρο, Εισηγητή της Ν.Δ..

ΧΡΗΣΤΟΣ ΜΠΟΥΚΩΡΟΣ (Εισηγητής της Ν.Δ.): Ευχαριστώ, κυρία Πρόεδρε, άκουσα με προσοχή τους εκπροσώπους όλων των φορέων, κύριε Υπουργέ χαίρομαι ιδιαίτερα, διότι όλοι οι φορείς επικέντρωσαν στις παρατηρήσεις που είχαμε κάνει και στη συζήτηση επί της αρχής και αποδεικνύεται ότι η Ν.Δ. συζητάει με την κοινωνία κύριε Υπουργέ, αυτό ακριβώς αποδεικνύεται. Γιατί σας είχαμε πει, για ανάγκη πολύ-επίπεδης κυβερνητικής εμπλοκής στο σχεδιασμό, το είπαν οι εκπρόσωποι όλων των Ελληνικών Πανεπιστημίων για δημιουργία ισχυρού οργάνου.

Οι προβληματισμοί που θέσαμε εμείς για την ενσωμάτωση της παράκτιας ζώνης, μέσα από μια αντίφαση, και εφόσον δεν έχει κυρωθεί το Πρωτόκολλο της Λισαβόνας για την ολοκληρωμένη διαχείριση παράκτιων ζωνών και όλοι αντιλαμβανόμαστε -ακόμη και η WWF- γιατί δεν έχει ενσωματωθεί αυτό το πρωτόκολλο από την Ελλάδα και πολλές ακόμη μεσογειακές χώρες, δεν χρειάζεται να εξηγήσουμε παραπάνω. Σας είπανε για την ανάγκη σχεδιαστικών εργαλείων και κυρίως σας είπαν οι φορείς για τα χρονοδιαγράμματα, τα οποία κατά την άποψή μας δεν επαρκούν. Για τα βιο-καύσιμα επίσης η παρατήρησή μας, ότι στο άρθρο 19, πρέπει να προβλέπει εθνικό στόχο, κατ' ελάχιστον το 7%, για να μη συρρικνωθεί ένας δυναμικός και εθνικός κλάδος, από εκεί και πέρα, αυτά είναι η απόδειξη ότι η Ν.Δ. ακούει την κοινωνία.

Έρχομαι να ρωτήσω συγκεκριμένα, τόσο την κυρία Αυγερινού, από το Εθνικό Μετσόβιο Πολυτεχνείο, όσο και την κυρία Στυλιανίδη, από το Πάντειο Πανεπιστήμιο και τον κ. Οικονόμου, από το Πανεπιστήμιο Θεσσαλίας, να μας εξηγήσουν, γιατί απαιτείται πολύ-επίπεδη κυβερνητική εμπλοκή σε τέτοιου είδους σχεδιασμούς; Στηριζόμαστε μόνο σε αυτό που δεικνύει η διεθνής εμπειρία ή έχουμε να προσθέσουμε και για τις ιδιαιτερότητες της Ελλάδος, όπως την ανάγκη της διυπουργικής συνεργασίας, την εμπλοκή πάρα πολλών φορέων; Γιατί, κύριε Υπουργέ, συν τοις άλλοις, λυπάμαι που βλέπουμε μια τέτοια πολιτική, ως την υποχρέωση ενσωμάτωσης μιας Κοινοτικής Οδηγίας. Η Ελλάδα θα έπρεπε για πολύ συγκεκριμένους λόγους, ιστορικούς, οικονομικούς, περιβαλλοντικούς, κοινωνικούς να πρωτοστατεί στην εκπόνηση αυτών των πολιτικών και να τις εξάγει και σε άλλες χώρες. Έχουμε καθυστερήσει πάρα πολύ στην ενσωμάτωση της Οδηγίας και αυτό δεν αφορά μόνον εσάς. Αφορά εμάς και όλους μας και το λέω αυτό, για να είμαι δίκαιος.

Εσείς κύριε Υπουργέ έχετε την ευθύνη της καθυστέρησης της ενσωμάτωσης της Οδηγίας για 18 με 20 μήνες, γιατί έτσι περιορίσατε τον χρονικό ορίζοντα σχεδιασμού, έχουμε 34 μήνες για να ολοκληρώσουμε να σχεδιασμό τεράστιας εθνικής σημασίας. Αν είχατε κυρώσει την Οδηγία τον Σεπτέμβριο του 2016, θα είχαμε πέντε χρόνια για να υλοποιήσουμε αυτό το σχεδιασμό. Δεν είναι το ίδιο. Εκτός από τις κυρίες και τους κύριους εκπροσώπους Καθηγητές των Πανεπιστημίων, θα ήθελα να ρωτήσω και τους παραγωγικούς Φορείς, δηλαδή τον Σύνδεσμο Ελλήνων Βιομηχάνων, τον ΣΕΤΕ, το εξής: Ποιοι είναι ακριβώς οι φόβοι τους και ζητούν να απενταχθεί από αυτόν το σχεδιασμό η παράκτια ζώνη, παραπέμποντας στο μέλλον ή παραπέμποντας στη δημιουργία ενός «εργαλείου γέφυρα»; Γιατί στη συζήτηση επί της αρχής που έθεσα το θέμα, ο κ. Υπουργός και η κ. Γενική Γραμματέας, μου απάντησαν, ότι εμείς ξεκινάμε το σχεδιασμό από την θάλασσα και θα τον κλειδώσουμε στο χερσαίο σχεδιασμό μέσω του παράκτιου. Θα βοηθούσε περισσότερο να είναι ένα τρίτο σχεδιαστικό «εργαλείο γέφυρα», η παράκτια διαχείριση; Αυτό το ερώτημα το θέτω στην κυρία Σπυριδάκη και τον κ. Κυρατσούλη, από το ΣΕΒ και το ΣΕΤΕ και εάν είναι εύκολο, θα ήθελα κάποια συγκεκριμένα παραδείγματα.

Σε ό,τι αφορά τα χρονοδιαγράμματα, εάν θέλει κάποιος Φορέας να τοποθετηθεί. Εγώ πιστεύω, ότι όταν η Κυβέρνηση μέσα από το αναπτυξιακό σχέδιο, λέει, ότι θα καταθέσει το σχέδιο για τις υδατοκαλλιέργειες το 2021 και η προθεσμία για την ολοκλήρωση του θαλάσσιου χωροταξικού σχεδιασμού εκπνέει το Μάρτιο 2021, πώς θα έρθουν να κουμπώσουν τα περιφερειακά σχέδια που πρέπει να λαμβάνουν υπόψη τους τον ειδικό χωροταξικό σχεδιασμό και τον εθνικό σχεδιασμό; Με τι περιθώριο χρόνου; Μηδενικό. Γράφουμε ημερομηνίες για να τις γράφουμε και όχι, για να τις ακολουθούμε; Αυτά είναι τα ερωτήματά μου, κύρια Πρόεδρε και σας ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Αρβανιτίδης.

ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. - ΔΗΜ.ΑΡ.): Σας ευχαριστώ πολύ, κυρία Πρόεδρε. Μάλλον στον κοινοβουλευτικό διάλογο δεν μπορούμε να ξεπεράσουμε τους εαυτούς μας, καθυστερήσατε, να κάνουμε μια γέφυρα για να το αποφύγουμε και ας μην το πάμε πιο πίσω κ. Μπουκώρο, πρέπει να τα ξεπεράσουμε όλα αυτά. Έχουμε μια Οδηγία που πρέπει να την ενσωματώσουμε και να σχεδιάσουμε και αυτό είναι το ζητούμενο. Αυτό, είναι η συζητούμενη νέα αντίληψη για την ρύθμιση των θεμάτων, παρά να παίζουμε ξανά όλο αυτό το διάλογο. Εγώ νομίζω ότι πάντοτε έχουμε ξεχωριστή φωνή, κύριε Υπουργέ και εσείς, ακούτε τις θέσεις. Το μεγάλο ζήτημα που ανοίγει στη σημερινή συζήτηση, είναι, πώς αξιολογείτε τις ρυθμίσεις στους Φορείς της ενσωμάτωσης της Οδηγίας και με την καθυστέρηση την οποία ήρθε; Έχετε να κάνετε πραγματικές παρατηρήσεις, τις οποίες έχουμε να εντάξουμε τη συγκεκριμένη χρονική στιγμή που συζητάμε; Πώς αξιολογείτε, λοιπόν, τις ρυθμίσεις για την αλληλεπίδραση και την επέκταση του θαλάσσιου χωροταξικού σχεδιασμού στις παράκτιες ζώνες; Μήπως πρέπει να είναι πιο αναλυτικές, για να αποφύγουμε παρερμηνείες; Αυτό, είναι ένα ερωτηματικό, γιατί σε κάθε καινούργιο το οποίο ενσωματώνεται, πραγματικά, θα υπάρχουν ζητήματα, τα οποία όσο περισσότερο μπορούμε να περιγράψουμε, τόσο πιο ουσιαστικοί θα είμαστε.

Το δεύτερο θέμα. Ο ορισμός του Υπουργού ως αρμόδιας αρχής, με αποκλειστική ευθύνη την εφαρμογή του νομοσχεδίου στο άρθρο 14. Σας βρίσκει σύμφωνους; Περιμένω μια πολύ ξεκάθαρη απάντηση, η οποία πρέπει να δοθεί. Κρίνετε ότι θα ήταν χρήσιμο να καταγράφει στο άρθρο 2, στο πεδίο εφαρμογής του νομοσχεδίου και η αναφορά για δυνητική εφαρμογή στην Α.Ο.Ζ., όταν θα την αποκτήσουμε; Το έχει κάνει ήδη η Πορτογαλία και η Γαλλία. Η πρόβλεψη του άρθρου 6 για εφαρμογή της εθνικής χωρικής στρατηγικής για το θαλάσσιο χώρο, χωρίς την προηγούμενη ύπαρξη εγκεκριμένης εθνικής χωρικής στρατηγικής, μπορεί να αποδειχθεί προβληματική; Είναι ένα ερώτημα, στο οποίο, μάλλον θα μπορούσατε να μας βοηθήσετε καταθέτοντας την άποψή σας. Σε ό,τι αφορά τα βιοκαύσιμα. Μετά από την πρόσμειξη των βιοκαυσίμων στο μείγμα, θα έχουν οι καταναλωτές φθηνότερες ή ακριβότερες τιμές; Περιμένω απάντηση για το ερώτημα.

Υπάρχουν οι κατάλληλοι μηχανισμοί ελέγχου για να μην υπάρχουν απάτες, λαθροχειρίες στα βιοκαύσιμα με την πρόσμιξη; Είναι εθνικό σπορ και δεν το έχουμε αντιμετωπίσει το λαθρεμπόριο στα καύσιμα, είναι μια ανοιχτή πληγή και αν αυτός ο τρόπος με τον οποίο θα συμβεί αυτό, θα μπορεί να ελέγχεται. Με το παρόν νομοσχέδιο γίνεται μια προσπάθεια αύξησης της διείσδυσης των Α.Π.Ε. στις μεταφορές για να πιάσουμε τον συνολικό στόχο του 18%, αλλά η χώρα βρίσκεται πολύ μακριά ακόμη από το στόχο του 18% της συμμετοχής των Α.Π.Ε. στη συνολική κατανάλωση ενέργειας το 2020, στο πλαίσιο του ευρωπαϊκού στόχου για 20 δις των Α.Π.Ε..

Τι ποσοστό εκτιμάτε, ότι αυτές οι ρυθμίσεις στο παρόν νομοσχέδιο στην προσπάθεια επίτευξης του στόχου θα φέρουν; Προσωπική μας εκτίμηση είναι, ότι θα είναι απειροελάχιστο, θα είναι της τάξης 0,5%. Θα μπορούσαν να υπάρχουν και άλλα μέτρα, που θα ήταν πιο αποτελεσματικά σε αυτή την προσπάθεια; Υπάρχουν οι όροι και οι προϋποθέσεις, να καλυφθούν -αναφέρομαι στο προηγούμενο θέμα- οι αναγκαίες ποσότητες από ελληνικές καλλιέργειες από το 1% πρόσμειξης του 2019 που είναι ο στόχος, να πάμε στο 3,3% το 2020; Πόσες είναι αυτές; Ή τελικά για να πιάσουμε το στόχο, πρέπει να εισάγουμε αντίστοιχες ποσότητες; Τελικά, το μεγάλο ερώτημα για την ηλεκτροκίνηση και σε ποια κατάσταση βρισκόμαστε και ποιους ρεαλιστικούς στόχους πρέπει να βάλουμε, για να μπορούμε να τους πετύχουμε; Σας ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Λαζαρίδης.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξαρτήτων Ελλήνων): Σας ευχαριστώ πολύ, κυρία Πρόεδρε. Θέλω και εγώ με τη σειρά μου να ευχαριστήσω όλους τους εκπροσώπους των φορέων για την σημαντική ενημέρωση την οποία λάβαμε μέσω των τόσο αναλυτικών τοποθετήσεων τους. Δεν θα επαναλάβω εγώ ερωτήσεις των συναδέλφων, αλλά θα ήθελα, να υποβάλω μόνο μια ερώτηση ή μια παρατήρηση, η οποία απευθύνεται σε όλους, αλλά περισσότερο απευθύνεται προς τον εκπρόσωπο του ΣΕΤΕ, γιατί αυτός έκανε μεγαλύτερη αναφορά σ' αυτό το θέμα. Μας είπατε για την ενσωμάτωση στο νομοσχέδιο για τις παράκτιες ζώνες. Πράγματι, δεν έχετε άδικο, ειδικά το διάβασα και εγώ, αλλά θα ήθελα λίγο πιο αναλυτικά να σταθείτε επάνω σε αυτό το θέμα. Γιατί, διαβάζοντας και εγώ την οδηγία της Ε.Ε., δεν είδα το εξής:

Έχω μπροστά μου το άρθρο 2 της οδηγίας 2014/1989, όπου αναφέρει: «ο νόμος εφαρμόζεται στα θαλάσσια ύδατα» και δεν λέει πουθενά, δεν κάνει αναφορά για τις παράκτιες ζώνες. Σταματά εκεί πέρα, και λέει, «αν στο μέλλον υπάρξει κάποια άλλη οδηγία». Εγώ γι' αυτό το θέμα θα ήθελα, να μας ενημερώσετε πιο αναλυτικά. Είναι σημαντικό, γιατί, κύριε Υπουργέ, δεν είναι μόνο τα ξενοδοχεία. Δηλαδή, πράγματι αυτό το φαινόμενο που γινόταν, βέβαια, πολύ παλιά και το αναφέρω αυτό γιατί είμαι μηχανικός το επάγγελμα, όπου είχαμε ξενοδοχεία να στήνονται κοντά στη θάλασσα και τα λοιπά, είναι κάτι το οποίο δεν γίνεται σήμερα, αλλά ξέρετε υπάρχει και ο κίνδυνος να επηρεαστούν και λιμενικές εγκαταστάσεις, τουριστικές εγκαταστάσεις οι οποίες είναι σε εξέλιξη και δεν μιλάμε για ξενοδοχεία, αλλά μιλάμε για κάποιες εγκαταστάσεις οι οποίες δεν έχουν εκεί μόνιμες εγκαταστάσεις, αλλά είναι απλώς για να εξυπηρετούν το καλοκαίρι τους τουρίστες που έρχονται και δεν επηρεάζουν, ούτε κάνουν κακό στο περιβάλλον. Δηλαδή, επάνω σε αυτό το κομμάτι εκφράζονται όλων μας οι ανησυχίες και εν πάση περιπτώσει, η αναζήτηση κάποιων διευκρινίσεων.

Τώρα θα ήθελα να θέσω ένα άλλο ερώτημα. Εάν σημείωσα καλά ο εκπρόσωπος της ΣΒΙΒΕ, ανέφερε, 7% συμμετοχή στο ΑΕΠ των καλλιεργειών οι οποίες έχουν να κάνουν με την παραγωγή του βιοκαύσιμου . Το 7% μου φάνηκε πολύ μεγάλο και θα ήθελα μια διευκρίνιση - μάλλον θα κάνει αναφορά στη συμμετοχή στο σύνολο της αγροτικής παραγωγής , δηλαδή του αγροτικού τομέα, όχι του ΑΕΠ. Ναι , γιατί γύρω στο 3% είναι το σύνολο της αγροτικής παραγωγής επί του ΑΕΠ. Θα ήθελα μια διευκρίνιση ως προς αυτό. Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κύριε Υπουργέ, έχετε το λόγο.

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Θα ήθελα να ρωτήσω κάτι τον κ. Οικονόμου, γιατί δεν κατάλαβα κάτι. Υπάρχει μια μεθοδολογία την οποία εφαρμόζουμε στη χερσαία χωροταξία με διάφορα επίπεδα και ούτω το καθεξής. Υπονοήσατε εσείς, ότι πρέπει, να κάνουμε μια προσομοίωση αυτής της χερσαίας χωροταξίας και μεθοδολογικά στη θαλάσσια χωροταξία. Διατηρώ σοβαρές επιφυλάξεις για αυτό για να το καταλάβω. Κατά την ταπεινή μου γνώμη, προφανώς, η θαλάσσια χωροταξία θα έχει διαφορετικά χαρακτηριστικά από τη μεθοδολογία της χερσαίας και στα επίπεδα και στις χρήσεις και στον τρόπο που συλλαμβάνει. Αν κατάλαβα καλά, εσείς προτείνετε προσομοίωση ή αφήνετε χώρο για κάτι άλλο;

ΧΑΡΑ ΚΑΦΑΝΤΑΡΗ(Πρόεδρος της Επιτροπής): Το λόγο έχει ο κ. Καρράς.

ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ: Το ζήτημα που κυριάρχησε στη σκέψη μου παρακολουθώντας την συζήτηση σήμερα, είναι η προστασία του περιβάλλοντος. Μιλάμε για την Οδηγία, η οποία έρχεται προς ενσωμάτωση, αλλά μου άφησε κενά από την ανάγνωση της και από την ανάγνωση των προτεινόμενων διατάξεων στη σύνδεση περιβάλλοντος και δραστηριοτήτων και αν θέλετε, πιέσεων που υφίσταται το θαλάσσιο περιβάλλον για οικονομικούς, ακόμη και για κυριαρχικούς λόγους των κρατών μελών.

Η πολιτική της Ε.Ε. είναι να προηγούνται πάντοτε περιβαλλοντικές μελέτες και ιδιαίτερα στα μεγάλα έργα, οι στρατηγικές περιβαλλοντικές μελέτες. Βεβαίως, κατανοώ ότι η αναγκαιότητα μελετών κατά τη σύνταξη των χωροταξικών σχεδίων για το θαλάσσιο περιβάλλον, είναι απόλυτη. Όμως, δεν θα πρέπει να δούμε, αν υπάρχει υποχρέωση προηγούμενης στρατηγικής περιβαλλοντικής μελέτης για να καταλήξουμε σε χωροταξικά σχέδια, τα οποία αφορούν στο θαλάσσιο περιβάλλον και δεδομένης δε της ιδιαιτερότητας του θαλάσσιου περιβάλλοντος; Διότι, μπορεί να αναφέρεται η Οδηγία και ο νόμος σε ό,τι αφορά τα θαλάσσια ύδατα των κρατών μελών, αλλά η επίδραση και η πίεση δεν σταματά στο σημείο της αιγιαλίτιδας ζώνης ή της ζώνης οικονομικού συμφέροντος, επεκτείνεται πολύ περισσότερο.

Νομίζω, λοιπόν, ότι είναι μια ευκαιρία με τη νομοθέτηση αυτή - και περισσότερο απευθύνω την ερώτησή μου στους καθηγητές που βρίσκονται εδώ και στους εκπροσώπους των περιβαλλοντικών οργανώσεων – πως θα αντιμετωπίσουμε την προστασία του περιβάλλοντος σαν προκαταρκτικό στάδιο εργάσιμων σχεδίων των χωροταξικών σχεδίων για την θάλασσα, για το λόγο ότι και η Ε.Ε. μας επιβάλλει την υποχρέωση αυτή. Επιπλέον δε, θέλω να κάνω και μια ερώτηση στον εκπρόσωπο της παράκτιας αλιείας, γιατί με προβλημάτισε πάρα πολύ το θέμα της ρύπανσης και της μείωσης των ιχθυαποθεμάτων. Είναι κάτι γενικότερο, που λίγο - πολύ το γνωρίζουμε όλοι μας από την αγορά και από τις τιμές του φρέσκου ψαριού, οι οποίες πολλές φορές γίνονται απλησίαστες. Η ρύπανση για την οποία αναφερθήκατε και δώσατε ένα μεγάλο παράδειγμα για τη ρύπανση των πλοίων, ότι βαραίνουν τα απόβλητα τους και πηγαίνουν και καθιζάνουν στο βυθό δεν το είχα ξανακούσει, γι' αυτό και επαναφέρω αυτό το σημείο και δεν αφορά τον Υπουργό, αλλά εσάς περισσότερο. Έχετε κάνει κάποιες συγκεκριμένες ενέργειες, κάποιες ανακοινώσεις ούτως ώστε να γίνει ευρύτερα γνωστό;

Αυτό το λέω, διότι κάθε λίγο και λιγάκι όλο και κάτι αντιμετωπίζουμε με τη ναυτιλία. Θέλουμε να την βελτιώσουμε, αλλά ίσως και αυτό είναι ένα ζήτημα το οποίο πρέπει να αντιμετωπιστεί. Έχω το γενικότερο ερώτημα, πέραν της στρατηγικής μελέτης που αναφέρθηκα, ότι όλα αυτά τα σχέδια είναι καλά. Εργαλεία υλοποίησης και εφαρμογής, ποια θα είναι; Αυτό είναι ένα ευρύτερο ερώτημα, το οποίο νομίζω ότι εσείς θα πρέπει να μου απαντήσετε.

ΧΑΡΑ ΚΑΦΑΝΤΑΡΗ(Πρόεδρος της Επιτροπής): Τον λόγο έχει ο κ. Δημαράς.

ΓΙΩΡΓΟΣ ΔΗΜΑΡΑΣ: Θα ήθελα να ευχαριστήσω τους εκπροσώπους των φορέων που ήρθαν σήμερα και πρόσθεσαν ιδέες και σκέψεις. Απ’ ότι κατάλαβα υπάρχει μια γενική αποδοχή για την αναγκαιότητα του νομοσχεδίου και επομένως, φαίνεται ότι όλοι εκτιμούμε την προστασία που χρειάζεται το θαλάσσιο οικοσύστημα που ξέρουμε ότι έχει επιβαρυνθεί πάρα πολύ τις τελευταίες δεκαετίες. Η μείωση των ιχθυαποθεμάτων είναι η μια διάσταση και σε ορισμένες περιοχές, οι εκτιμήσεις είναι ότι έχουν μειωθεί κατά 80%. Για παράδειγμα, στο Κορινθιακό Κόλπο υπήρχαν 250 δελφίνια και τώρα μετρούνται 25 και αυτό συνδυάζεται με την αύξηση στις τσούχτρες. Επιπλέον, έχουμε ρύπανση από απόρριψη πάρα πολλών λυμάτων από πλοία και στον Κορινθιακό αυτό γίνεται ορατό και βεβαίως από τα πετρελαιοειδή, πλαστική σακούλα, σκουπίδια, υπεραλίευση, κατάληξη σωλήνων αποχετεύσεων από παράκτιες δραστηριότητες, στις θάλασσες, χωρίς προηγουμένως να περνάνε από βιολογικό καθαρισμό. Το ερώτημα για εμάς είναι πέραν του να ψηφίσουμε τους νόμους, τι πρέπει συγκεκριμένα να κάνουμε για να αντιστρέψουμε αυτή την πορεία επιβάρυνσης του περιβάλλοντος. Γιατί να κάνουμε ένα σωρό νόμους αν συνεχίζεται η υποβάθμιση του περιβάλλοντος. Πρέπει να δούμε λοιπόν πρακτικά αποτελέσματα.

Το πρώτο που θα πρέπει να μας απασχολήσει όλους και θα θέλαμε εδώ και την συμβουλή σας είναι, τι θα πρέπει να κάνουμε αμέσως μετά την ψήφιση του νόμου. Η κυρία Κυβέλου προτείνει ένα νέο Οργανισμό και μπράβο της. Πράγματι με έβαλε σε προβληματισμό η κυρία Κυβέλου γιατί αυτό θα συντονίσει τελικά τα Υπουργεία, τους φορείς, το ΕΛΚΕΘΕ, όλους αυτούς. Θα ήθελα να μας το περιγράψετε αυτό. Είναι πολύ σημαντικό για εμένα να αρχίσουμε πλέον, να δούμε πως θα προχωρήσουμε πιο πέρα.

Η κυρία Θεοδότα Νάντσου του WWF έβαλε μία διάσταση και ένα προβληματισμό σε σχέση με τις εξορύξεις υδρογονανθράκων. Θα θέλαμε να μας πείτε κάτι περισσότερο πάνω σε αυτό το ζήτημα.

Έχω ένα ερώτημα για τα βιοκαύσιμα. Ποιες συγκεκριμένες προτάσεις έχετε ώστε να έχουμε ελληνικές πρώτες ύλες για βιοκαύσιμα; Θα θέλαμε δηλαδή να ακούσουμε κάτι συγκεκριμένο.

Όσον αφορά το ΣΕΤΕ, εδώ έχουμε μεγάλο πρόβλημα, τουριστικές επιχειρήσεις και παράκτιες ζώνες. Δυστυχώς στη χώρα μας ακόμα συνεχίζεται η εκτός σχεδίου δόμηση. Δηλαδή, καινούργιες ξενοδοχειακές μονάδες με μεγάλο συντελεστή δόμησης δημιουργούνται κυρίως κατά μήκος των θαλασσών και εκεί γίνονται οι αυθαιρεσίες. Πέρα του ότι δεν υπάρχει υποδομή, γιατί είναι εκτός σχεδίου, δεν υπάρχουν δρόμοι, δεν υπάρχουν προσβάσεις στη θάλασσα, εκεί γίνονται, όμως και πάρα πολλές αυθαιρεσίες. Να σας πω, υποτίθεται βόθρος στεγανός που συνδέεται με έναν απορροφητικό δίπλα και καταλήγει στη θάλασσα. Έχουμε τη νομιμοφάνεια γιατί έχουμε το στεγανό, αλλά δίπλα τον συνδέουμε με τον απορροφητικό και καταλήγουν στη θάλασσα.

Ας δούμε λοιπόν σοβαρά ζητήματα και να καταλάβουμε όλοι μας και ιδιαίτερα οι τουριστικές επιχειρήσεις ότι εξαρτώμεθα από την ποιότητα του περιβάλλοντος. Δηλαδή, αν δεν προστατεύσουμε το περιβάλλον θα καταρρεύσει όλο το σύστημα και το οικονομικό σύστημα και η αλίευση,. Αν όλοι δεν αισθανθούμε την ευθύνη, αλλά απλώς μας ενδιαφέρει πως θα λειτουργήσει η επιχείρησή μας έστω και παρανομώντας και αν δεν αλλάξουμε και το θεσμικό πλαίσιο στις παράκτιες ζώνες, τουλάχιστον όσον αφορά την εκτός σχεδίου δόμηση και συνεχίζει να συμβαίνει στη χώρα μας αυτή το χαοτική κατάσταση που επικρατεί για πολλές δεκαετίες, δεν θα έχουμε τα αποτελέσματα που θα θέλαμε. Επίσης, μια τελική πρόταση και ιδέα, θα ήθελα να καταθέσετε αναλυτικές προτάσεις για όλα, γιατί θα μας χρησιμεύσουν, να υπάρχουν στα Πρακτικά. Στην δευτερολογία σας να μας πείτε, τι θα αλλάζατε σε αυτό το νομοσχέδιο, τι θα βελτιώνατε ο καθένας σε αυτό το νομοσχέδιο.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Ξυδάκης.

ΝΙΚΟΛΑΟΣ ΞΥΔΑΚΗΣ: Νομίζω ότι υπάρχει ένα κλίμα αποδοχής και παραινέσεων δημιουργικό από τους φορείς προς τον Υπουργό, προς τη νομοθετούσα Αρχή και προς τους Βουλευτές, προς την ορθή κατεύθυνση του να σχεδιάζουμε και το παρόν, αλλά και το μέλλον. Θα ήθελα να προσθέσω τη φωνή μου στις ερωτήσεις των συναδέλφων νωρίτερα για το πώς όλο αυτό το αναγκαίο νομοθετικό έργο, το νομοθετικό πλαίσιο θα εφαρμοστεί στην πράξη, μηχανισμούς εφαρμογής, εποπτείας και ελέγχου. Διότι η εμπειρία μας σε αυτή την Αίθουσα, αλλά και η εμπειρία μας ως πολιτών είναι ότι νομοθετούνται πολλά πράγματα και πολύ λίγο οι νόμοι εφαρμόζονται.

Θα ήθελα, λοιπόν, να ακούσω και από τους εκπροσώπους των χωροτακτών, των πολεοδόμων και την κυρία Κυβέλου, η οποία ανέπτυξε ένα σκεπτικό, δύο-τρεις εξειδικεύσεις, τις οποίες θα μπορούσε να τις λάβει υπόψη του ο Υπουργός είτε στο παρόν στάδιο είτε στο στάδιο κάποιων εφαρμοστικών διατάξεων, εν συνεχεία, για να μπορέσει να λάβει σάρκα και οστά ένας ολοκληρωμένος θαλάσσιος χωροταξικός σχεδιασμός, ο οποίος, κατά τη γνώμη μου –είμαι και νησιώτης- είναι κλειδί γι' αυτό που λέμε «ολιστική εθνική ανάπτυξη».

Το δεύτερο είναι μια διευκρινιστική προς τους εκπροσώπους των παραγωγών και εμπόρων βιοκαυσίμων, τι ακριβώς σημαίνει αυτή η διάκριση μεταξύ του «double counting» και του «half counting», διότι ακούστηκε κάπως τεχνικό, πώς πολιτικά και νομοθετικά μπορεί να περάσει στη διάταξη που έχει φέρει το Υπουργείο. Ευχαριστώ πολύ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Τον λόγο έχει ο κ. Φώλιας.

ΣΩΤΗΡΙΟΣ ΦΩΛΙΑΣ (Α΄ Αντιπρόεδρος του Δ.Σ. του Συνδέσμου Βιοκαυσίμων και Βιομάζας Ελλάδος (ΣΒΙΒΕ)): Κυρία Πρόεδρε, δεχθήκαμε κάποιες ερωτήσεις, τις οποίες θα απαντήσω επιγραμματικά. Όσον αφορά τον κ. Λαζαρίδη, αυτό που είπα είναι ότι ουσιαστικά το σύνολο των ενεργειακών καλλιεργειών παράγονται σε ακριτικές περιοχές, που αντιπροσωπεύουν ως περιοχές το 7% του Α.Ε.Π. της χώρας. Αυτό δίνει τη διάσταση για το πόσο σημαντικές είναι αυτές οι καλλιέργειες γι’ αυτές τις ακριτικές περιοχές και πόσο σημαντικό ρόλο και κίνητρο δίνουν σε νέους ανθρώπους να βγουν ξανά στην ύπαιθρο και με απώτερο σκοπό την αποκέντρωση που είναι τόσο σημαντική για τη χώρα μας.

Από εκεί και πέρα για την σημείωση του εκπροσώπου της Δημοκρατικής Συμπαράταξης, θα ήθελα, όπως είπα και στην αρχή, να πω ότι η παραγωγή βιοκαυσίμου αυτή τη στιγμή στην Ελλάδα με όλα αυτά τα οφέλη που περιέγραψα συνολικά για την ελληνική οικονομία, είναι η φθηνότερη ανανεώσιμη πηγή ενέργειας στον κλάδο της βιομάζας. Τέλος, όσον αφορά τον κ. Δημαρά για τις ελληνικές πρώτες ύλες, θα ήθελα να σας πω ότι με μερικές μικρές βελτιώσεις στον ήδη υπάρχοντα νόμο, θα μπορούσαμε τα 70-80 εκατομμύρια ευρώ που πηγαίνουν στους Έλληνες αγρότες, μέσω της συμβολαιακής γεωργίας να αυξηθούν πολύ εύκολα ετησίως στα 130 εκατομμύρια ευρώ. Το άρθρο 19 σας είπα ότι η πρότασή μας είναι να παραμείνει όχι ανώτατο μερίδιο, θα πρέπει να γίνει κατ' ελάχιστη συμμετοχή 7%, ώστε να μπορέσει να συνεχίσει η ελληνική οικονομία να απολαμβάνει αυτά τα οφέλη και τέλος, αυτό που είναι πάρα πολύ σημαντικό και πρέπει να τονιστεί ξανά και ξανά, είναι ότι από την επεξεργασία αυτών των ενεργειακών καλλιεργειών, παράγεται ελληνική μη μεταλλαγμένη ζωοτροφή, η οποία διοχετεύεται στην ελληνική αγορά, σε έναν κλάδο, ο οποίος είναι άκρως ελλειμματικός, τόσο για τη χώρα μας, όσο συνολικά και για την Ευρώπη. Ευχαριστώ πολύ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ και εγώ. Τον λόγο έχει η κυρία Σπυριδάκη.

ΜΑΡΙΝΑ ΣΠΥΡΙΔΑΚΗ (Διευθύντρια του Τομέα Επιχειρηματικού Περιβάλλοντος, Ρυθμιστικών Πολιτικών του συνδέσμου επιχειρήσεων και βιομηχανιών (ΣΕΒ)): Κυρία Πρόεδρε, νομίζω ότι η αναγκαιότητα δεν αμφισβητείται από κανέναν. Αναμέναμε αυτό το νομοσχέδιο για να δώσει προβλεψιμότητα και σαφήνεια, για να μην έχουμε ξανά δραστηριότητες που δεν μπορούν να αδειοδοτηθούν, γιατί δεν μπορούν να χωροθετηθούν, γιατί δεν χωροθετούνται στη στεριά, αλλά στη θάλασσα. Άρα, οι φόβοι μας είναι τα προβλήματα που έχουμε στην αδειοδότηση των δραστηριοτήτων από τον χερσαίο χωρικό σχεδιασμό να μην μεταφερθούν και στο θαλάσσιο.

Νομίζω ότι έχει σημασία να γνωρίζουμε ότι και σε επίπεδο ευρωπαϊκής Επιτροπής αρχικά είχε σχεδιαστεί η παράκτια ζώνη και ο θαλάσσιος χωροταξικός σχεδιασμός να είναι ενιαία, όμως αντιμετώπισαν προβλήματα και αυτοί να τα βρουν, πολυπλοκότητας και τελικά κατέληξαν στο να το σπάσουν. Αυτό θα έπρεπε να μας λέει και εμάς κάτι, ότι ίσως ήταν πρώιμο να βάλουμε τη ρύθμιση της παράκτιας ζώνης αυτή τη στιγμή. Θεωρούμε ότι υπάρχει πλαίσιο, τόσα επίπεδα, σχέδια και πλαίσια υπάρχουν για την παράκτια ζώνη, ας ξεκινήσουμε με αφετηρία αυτά. Φοβόμαστε ότι υπάρχει σύγχυση. Μένω σε αυτό που είχατε πει, κανόνες συμβατότητας. Πόσο ξεκάθαροι είναι αυτοί οι κανόνες; Αυτό μας προβληματίζει.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο ο κ. Καρατσούλης.

ΘΕΟΦΙΛΟΣ ΚΑΡΑΤΣΟΥΛΗΣ (Σύμβουλος σε θέματα χωροταξίας του ΣΕΤΕ): Θα μιλήσω αρχικά λίγο γενικά, ότι τουρισμός δεν είναι μόνο καταλύματα, τουρισμός είναι δραστηριότητες, περιηγήσεις, εμπειρίες, μεταφορές.

Άρα, αυτό δημιουργεί θέσεις εργασίας, δημιουργεί από πολύ μικρές οικογενειακές επιχειρήσεις σε μεγάλες. Άρα, μιλάμε για όλο τον κλάδο, τον τομέα της οικονομίας. Αυτή την στιγμή ο ΣΕΤΕ τρέχει μια καμπάνια που λέγεται «Αξία για όλους» και δείχνει με ποιόν τρόπο το τουριστικό εισόδημα το άμεσο διαχέεται στο σύνολο της ελληνικής οικονομίας. Άρα αυτό που θέλω να πω είναι ότι πλέον είναι απόλυτα σαφές ότι καλής ποιότητας περιβάλλον είναι βασική προϋπόθεση για ένα υψηλών προδιαγραφών τουριστικό προϊόν. Αυτό νομίζω ότι δεν έχει αμφισβητηθεί από το ΣΕΤΕ ποτέ και θα έλεγα ότι σε όσες επιχειρήσεις τουριστικές δεν πληρούν τους περιβαλλοντικούς όρους, εδώ είναι η πολιτεία, υπάρχουν συγκεκριμένοι ελεγκτικοί μηχανισμοί να επιβάλλουν τις αντίστοιχες κυρώσεις. Άρα, σε αυτό νομίζω ότι είμαστε όλοι σύμφωνοι και εμείς πρώτα απ’ όλα για να προστατεύσουμε και το δικό μας το τουριστικό προϊόν.

Αναφερθήκαμε στις ανησυχίες που έχουμε εμείς ως παραγωγικός φορέας. Αυτό που πιστεύουμε και θα συμφωνήσω με την κυρία Σπυριδάκη ότι πλαίσιο υπάρχει για τις παράκτιες περιοχές. Υπάρχουν τα περιφερειακά σχέδια, υπάρχει το ειδικό χωροταξικό σχέδιο τουρισμού που με το καλό να το ετοιμάσουμε, υπάρχουν τα ειδικά άλλα σχέδια όπως είναι της βιομηχανίας των ΑΠΕ, τα οποία θα πρέπει όποιος ασχολείται με τον τουρισμό να τα λάβει υπόψη του. Άρα, και υπάρχει πλαίσιο, υπάρχουν οι στρατηγικές μελέτες περιβαλλοντικών επιπτώσεων, υπάρχουν οι μελέτες περιβαλλοντικών επιπτώσεων, οι οποίες προφανώς μπαίνουν και στο κομμάτι το θαλάσσιο, το υδάτινο, επιβάλλοντας μέτρα στις τουριστικές επιχειρήσεις για προστασία σε ευαίσθητους οικοτόπους. Άρα λέμε ότι υπάρχει πλαίσιο, το οποίο ήδη είναι πολύπλοκο, το οποίο είναι ήδη δύσκολο να γίνει κατανοητό και από τον ιδιωτικό τομέα και είναι πολύ απαιτητικό να εφαρμοστεί για τη δημόσια διοίκηση. Άρα γι’ αυτό επιμένουμε σε κάτι που πιθανά με επιστημονικούς όρους να είναι σωστό, αλλά σε κάτι που με όρους ιδιωτικού τομέα, οικονομίας, βιώσιμης ανάπτυξης και με όρους εφαρμογής της από τη δημόσια διοίκηση, θεωρούμε ότι πρέπει να είναι όσο το δυνατόν απλούστερο.

Υπήρχε μια αναφορά κατά πόσο θα μπορούσε να υπάρχει και ένα ενδιάμεσο σύστημα σχεδιασμού. Κάποια στιγμή συζητήσαμε για ειδικό χωροταξικό πλαίσιο για τις παράκτιες ζώνες. Εμείς πάλι θα επιμείνουμε ότι αυτή την στιγμή υπάρχει ένα επαρκές πλαίσιο, ας το κάνουμε πιο απλό, πιο κατανοητό και εκεί δίνουμε τη δική μας εστίαση.

Έχω δύο τρία σημεία ακόμα. Στην Οδηγία αν δείτε είναι εξαιρετικά σαφές ότι οι βασικές δραστηριότητες που θα αφορούσε ένα τέτοιο νομοθέτημα δεν είναι ο τουρισμός, γιατί προφανώς αυτό έχει άμεση σχέση με το πόσο ενσωματώνεται στο εθνικό δίκαιο και ουσιαστικά στο άρθρο 5 παρ.2 έχει πολύ συγκεκριμένες δραστηριότητες που ένα τέτοιο νομοθέτημα θα έδινε προτεραιότητα. Άρα, αυτό είναι κάτι ακόμα, το οποίο εμείς πρέπει να το λάβουμε υπόψη μας και θεωρούμε ότι ενισχύει τη θέση μας. Εάν διαβάσετε «Ενεργειακοί Τομείς στη Θάλασσα, Θαλάσσιες Μεταφορές, Αλιεία, Υδατοκαλλιέργειες, Διατήρηση- Προστασία- Βελτίωση Περιβάλλοντος κ.τ.λ. κ.τ.λ., θα δείτε ότι ο τουρισμός αναφέρεται. Και για να είμαι ακριβοδίκαιος, όπως «Προώθηση Βιώσιμου Τουρισμού, αλλά δεν είναι, από τη μορφή της Οδηγίας, η βασική προτεραιότητα. Άρα, λέμε ότι το πλαίσιο, που υπάρχει, είναι αυτό που θα έπρεπε να κάνουμε πιο σαφές, πιο αποτελεσματικό. Θεωρούμε ότι με ένα ακόμα επίπεδο σχεδιασμού, στην παράκτια ζώνη, θα είναι ακόμη πιο δυσνόητο και πιο δύσκολο να εφαρμοστεί και να ενσωματωθεί και από τον ιδιωτικό τομέα. Σας ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Τον λόγο έχει η κυρία Νάντσου από το WWF Hellas.

ΘΕΟΔΟΤΑ ΝΑΝΤΣΟΥ (Επικεφαλής Περιβαλλοντικής Πολιτικής του WWF Hellas): Ευχαριστώ, κυρία Πρόεδρε. Θα προσπαθήσω να απαντήσω, συνοπτικά, στα πάρα πολλά και πολύ σωστά ερωτήματα που τέθηκαν.

Καταρχήν, μια γενική τοποθέτηση. Βλέποντας και τα αποτελέσματα της σημερινής συζήτησης, είναι ευτύχημα ότι υπάρχουν διεθνείς οργανισμοί -και σίγουρα η Ε.Ε.-, που βλέπουν την προστασία του θαλάσσιου περιβάλλοντος ως προτεραιότητα κοινοτικής πολιτικής. Βλέπουν τη θάλασσα ως κοινοτικό φυσικό πλούτο, διότι, εδώ, στην Ελλάδα, αυτό που γινόταν μέχρι πριν την υποχρέωση εναρμόνισης με αυτές τις Οδηγίες, ήταν ότι το κάθε Υπουργείο έβλεπε το δικό του κομμάτι και η θάλασσα - και η γη σε μεγάλο βαθμό-, αλλά κυρίως η θάλασσα και ο παράκτιος χώρος αντιμετωπίζονταν σαν οικονομικού αντικειμένου οικόπεδα, οικόπεδα για οικοδομή, οικόπεδα για καταπάτηση, για τακτοποιήσεις αυθαιρεσιών, οικόπεδα για οποιοδήποτε περιβαλλοντικό έγκλημα μπορεί να σκεφτεί οποιοσδήποτε.

Άρα, δεν μιλάμε για έγκριση ή απόρριψη ή διαφωνία με αυτό το νομοσχέδιο. Είναι υποχρέωση της χώρας. Ευτυχώς είναι υποχρέωση της χώρας και η θέσπιση θαλάσσιων προστατευόμενων περιοχών και περιοχών NATURA, όπως πάρα πολύ ωραία έπραξε, πριν από ένα χρόνο, το Υπουργείο Περιβάλλοντος και επέκτεινε τις ζώνες προστασίας με βάση την κοινοτική Οδηγία για τους οικοτόπους. Αυτό που λέει η Οδηγία, την οποία συζητάμε σήμερα, είναι σαφέστατο. Μιλάμε για αλληλεπίδραση της παράκτιας ζώνης με τη θάλασσα, μιλάμε για εξαίρεση μόνο των περιοχών που είναι πολεοδομημένες, δηλαδή αποτελούν τμήματα πόλεων, π.χ. η ζώνη Λιμένος Πειραιά. Αυτό είναι ξεκάθαρο. Άρα, πρέπει οι δραστηριότητες, οι οποίες επηρεάζουν το θαλάσσιο χώρο και σίγουρα, οι ενεργειακές - για παράδειγμα, τα πετρέλαια και οτιδήποτε είναι «νούμερο 1»- να ρυθμιστούν μέσα από θαλάσσιο χωροταξικό σχεδιασμό. Ο συντονισμός, λοιπόν, που φαίνεται η Ελλάδα να μη τον προκρίνει ως εργαλείο συνεννόησης και ολοκληρωμένων πολιτικών για το περιβάλλον, είναι πλέον υποχρέωση της χώρας. Και αυτό, κάποια στιγμή, κυρίως το Υπουργείο Οικονομικών, θα πρέπει να το δει. Η παράκτια και η αιγιαλίτιδα ζώνη δεν μπορούν να αντιμετωπίζονται πλέον σαν αποκλειστικά οικόπεδα για εκμετάλλευση, για κατασκευές, για τακτοποιήσεις κ.τ.λ.

Ειδικότερα, απαντώντας, σε μια ερώτηση που έθεσε ο κ. Δημαράς, δεν νομίζω ότι κάποιος μπορεί να πει πολλά περισσότερα, πέρα από αυτό που προβλέπει ήδη η Οδηγία. Δηλαδή, αν ένα κράτος-μέλος προχωρά σε προγράμματα εξόρυξης υδρογονανθράκων, θα πρέπει να τα εντάξει, να τα προγραμματίσει και να τα σχεδιάσει μέσα σε χωροταξικό σχεδιασμό. Τι θα προέβλεπε αυτός; Δεν ξέρω. Κατά πάσα πιθανότητα, θα έπρεπε να προβλέψει το αυτονόητο, δηλαδή οι περιοχές NATURA να μην περιλαμβάνονται σε συμβόλαια παραχώρησης περιοχών και να μην εξαρτώνται από την κάθε έγκριση , για παράδειγμα, μιας «Β», αλλά να είναι έξω από τα συμβόλαια αυτά. Αυτό είναι το ελάχιστο αυτονόητο. Αν υπάρχει οποιαδήποτε άλλη ερώτηση, πολύ ευχαρίστως να την απαντήσουμε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστούμε την κυρία Νάντσου. Τον λόγο έχει ο κ. Κυριακόπουλος.

ΓΕΩΡΓΙΟΣ ΚΥΡΙΑΚΟΠΟΥΛΟΣ (Εκπρόσωπος του European Waste to Advanced Biodiesel Association (EWABA): Ευχαριστώ, κυρία Πρόεδρε. Καταρχήν, στην ερώτηση του κ. Ξυδάκη για το αν είναι τεχνική η φράση “double counting, half counting”, απαντώ ότι είναι ένα λογοπαίγνιο, το οποίο χρησιμοποιούμε, όμως, για να γίνει πολύ κατανοητό το επιχείρημά μας, ότι ενώ σε όλη την Ευρώπη τα βιοκαύσιμα από τηγανέλαια έχουν διπλή προσμέτρηση - όχι διπλή αξία, αλλά μεγαλύτερη αξία, στην ουσία-, στην Ελλάδα, εντός κατανομής, πωλείται μόνο το 60% και προοδευτικά μειούμενο, λόγω των ιδιορρυθμιών της κατανομής και όπως είπα και πριν, το υπόλοιπο είναι η μόνη πρώτη ύλη, η οποία πωλείται κάτω του κόστους, αν δεν είναι εντός κατανομής.

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Αφού χρησιμοποιούμε το double counting και στην Ελλάδα.

ΓΕΩΡΓΙΟΣ ΚΥΡΙΑΚΟΠΟΥΛΟΣ (εκπρόσωπος του European Waste to Advanced Biodiesel Association (EWABA)): Δεν το χρησιμοποιούμε.

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Το χρησιμοποιούμε εκτός των στόχων, όμως. Όχι εκτός στόχων.

ΓΕΩΡΓΙΟΣ ΚΥΡΙΑΚΟΠΟΥΛΟΣ (εκπρόσωπος του European Waste to Advanced Biodiesel Association (EWABA)): Δεν χρησιμοποιούμε το double counting, κ. Υπουργέ, στην Ελλάδα. Είναι κάτι, που θέλουμε, να το κάνουμε, αλλά δεν έχει εφαρμοστεί ακόμα. Αυτό, το οποίο γίνεται αυτή τη στιγμή είναι ότι υπάρχουν 5 κριτήρια. Ένα κριτήριο είναι τα ενεργειακά φυτά, ένα κριτήριο είναι τα τηγανέλαια και τα ζωικά λίπη, ένα ο βαμβακόσπορος, το άλλο είναι η δυναμικότητα των μονάδων που συμμετέχουν στην κατανομή και το πέμπτο είναι R&D - έρευνα και ανάπτυξη. Τα δύο τελευταία κατά τη γνώμη μου είναι εντελώς καταχρηστικά. Μιας και ρώτησε ο κ. Δημαράς «ποια είναι η γνώμη μας, για το τι πρέπει να γίνει», σας λέω τη δική μου γνώμη, για το τι πρέπει, να γίνει. Καταρχήν, παρότι αυτή η κατανομή έχει σχεδιαστεί κι έχει τη σύμφωνη γνώμη του Συμβουλίου της Επικρατείας, ότι είναι σύννομη με το Ευρωπαϊκό Δίκαιο, έχει σχεδιαστεί, για να προωθήσει τις ελληνικές πρώτες ύλες, στην πραγματικότητα μετρήσαμε ότι 53% μόνο είναι οι υλικές πρώτες ύλες του αυτούσιου βιοντίζελ και το 47% είναι εισαγόμενες. Αφήστε με, να σας πω, ποια είναι τα προβλήματα. Τα προβλήματα είναι ότι υπάρχει πλαφόν στο τηγανέλαιο, υπάρχει πλαφόν που δεν εξαντλεί την πρώτη ύλη. Προσέξτε, μαζί με το βαμβακόσπορο είναι οι δύο πρώτες ύλες, που δεν εξαντλούνται. Ο βαμβακόσπορος, όμως, μπορεί να πωληθεί επικερδώς στα υπόλοιπα.

Το δεύτερο πολύ σημαντικό πράγμα είναι ότι το Κράτος δε μπορεί, να ρυθμίσει την παραβατικότητα σ’ αυτή την κατηγορία. Ένα μέρος της παραβατικότητας αφορά στις υποχρεώσεις των υποχρέων, δηλαδή των διυλιστηρίων. Τα διυλιστήρια μπορεί, να μην αγοράσουν αυτό, το οποίο οφείλουν, ν’ αγοράσουν από την κατανομή και παίρνουν ένα πρόστιμο ανθυποπολλαπλάσιο της αξίας, που κερδίζουν από εισαγωγή αντί για υποχρέωση αγοράς ελληνικού βιοντίζελ. Επίσης, οι ποσότητες, οι οποίες δηλώνονται για το ελληνικό βιοντίζελ - για να πούμε εδώ και τη δική μας αμαρτία - δεν είναι πάντα σωστές και νόμιμες. Υπάρχουν γι' αυτό συγκεκριμένα προβλήματα. Ένα απ’ αυτά είναι αυτό που σας ανέφερα, που είναι η επανυποβολή, που γίνεται ένα εμπόριο χαρτιών. Ένα άλλο πρόβλημα είναι ότι βαφτίζονται διάφορα πράγματα, διάφορα άλλα, π.χ. φρέσκο λάδι να βαφτιστεί «τηγανέλαιο». Σας ακούγεται παράξενο, αλλά έχει μεγαλύτερη αξία.

Η δική μας πρόταση γι’ αυτό είναι πάρα πολύ απλή. Η πρόταση της εταιρίας μου αυτή τη στιγμή και όχι της EWABA: Η κατανομή να λαμβάνει υπόψη της το βιοντίζελ, το οποίο παρήχθη την προηγούμενη χρονιά. Όχι «τι πρώτες ύλες συγκεντρώθηκαν», αλλά τι απ’ αυτές τις πρώτες ύλες που συγκεντρώθηκαν έγινε όντως βιοντίζελ. Είναι ένας πάρα πολύ απλός τρόπος, να κατακρεουργήσετε όλη τη διαφθορά αυτής της αγοράς ή τουλάχιστον το 95%. Επίσης, πρέπει το Κράτος, να φροντίσει οι υπόχρεοι, οι οποίοι δεν αγοράζουν τις ποσότητες, που οφείλουν, ν’ αγοράσουν, έτσι από τσαμπουκά - συγχωρήστε μου την έκφραση -, αυτοί οι υπόχρεοι δε μπορούν, να πληρώνουν πρόστιμα, τα οποία είναι αστεία σε σχέση με το υπερβάλλον κέρδος, που βγάζουν εισάγοντας. Σας ευχαριστώ πολύ.

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Να επιμείνω λίγο σ’ αυτό το σημείο; Πρέπει, να είναι σαφές στο Σώμα, τι συζητάμε ακριβώς. Δεν θέλω, ν’ ακούσω κανένα επιχείρημα, για το πώς παραβιάζουν το θεσμικό πλαίσιο διάφοροι. Δεν μ’ ενδιαφέρει. Αυτό είναι θέμα ελέγχων. Εγώ, επιμένω ότι εάν έχετε πρόταση για το θεσμικό πλαίσιο και το κανονιστικό πλαίσιο της αγοράς, να την ακούσω. Όλα τ’ άλλα, τα οποία καλούνται, να θεραπεύσουν πρακτικές εταιριών και άλλου τύπου προβλήματα, δεν μας απασχολούν, διότι είναι θέμα ελέγχων. Εδώ, στο Σώμα να είναι σαφές, τι προτείνετε αναφορικά με το κανονιστικό πλαίσιο και γι' αυτό επιμένω τόσο πολύ.

ΓΕΩΡΓΙΟΣ ΚΥΡΙΑΚΟΠΟΥΛΟΣ (εκπρόσωπος του European Waste to Advanced Biodiesel Association (EWABA)): Έχετε απόλυτο δίκιο. Δεν περιμένω ένας νόμος να υπαγορεύσει στη Διοίκηση, πως θα κάνει καλύτερα τη δουλειά της. Απάντησα, όμως, στο γιατί υπάρχουν διάφορα προβλήματα με το συγκεκριμένο πλαίσιο και δεν μπορεί, ν’ αρνηθεί κανείς ότι ένα πλαίσιο, το οποίο γεννά προβλήματα θα πρέπει, να μπορεί, να διορθωθεί ως πλαίσιο. Λέω, λοιπόν, ότι δύο πράγματα είναι πολύ σημαντικά στο πλαίσιο. Το ένα πράγμα απ’ αυτά είναι, να δοθεί στο βιοντίζελ από τηγανέλαια η ίδια αξία, η οποία υπάρχει πάνω ευρωπαϊκά. Δηλαδή, να περάσει στην πρώτη προτεραιότητα εξαντλήσεως, όπως και τα ενεργειακά φυτά που γι’ άλλους λόγους πολύ σωστά υποστηρίζονται, διότι εξασφαλίζουν - όπως είπαν και οι συνάδελφοι μου νωρίτερα - ένα αγροτικό εισόδημα απολύτως απαραίτητο. O δεύτερος λόγος, που παρακαλώ να τεθεί υπόψη σας, είναι να μην επιτρέπεται -και αυτό δεν έχει καμία λογική- η επαναυποβολή ποσοτήτων άλλων ετών. Αυτό, απλώς θα κλείσει τις καλύτερες νόμιμες εταιρείες συλλογής και παραγωγής βιοκαυσίμων από τηγανέλαια.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Μαρία Τσουβάλα, Πρόεδρο του Πανελληνίου Συνδέσμου Ιχθυολόγων Δημοσίου(ΠΣΙΔ)).

ΜΑΡΙΑ ΤΣΟΥΒΑΛΑ (Πρόεδρος του Πανελληνίου Συνδέσμου Ιχθυολόγων Δημοσίου(ΠΣΙΔ)): Σας ευχαριστώ. Η θάλασσα αποτελεί ένα αναπόσπαστο κομμάτι της φυσικής και της πολιτιστικής μας κληρονομιάς και για τις επόμενες γενιές. Αποτελεί δημόσιο κτήμα και οι πόροι, τα ιχθυαποθέματα, οι βιολογικοί πόροι εξαρτώνται άμεσα από το σύνολο των δραστηριοτήτων στο θαλάσσιο χώρο. Αυτό είχε αναγνωριστεί και από τις Διεθνείς Συμβάσεις για το Δίκαιο της Θάλασσας με πρώτη αυτή του 1958, όπου η προστασία των ζώντων οργανισμών είχε προβλεφθεί, όπως και στις επόμενες Συμβάσεις του Διεθνούς Δικαίου, όπου είχαμε τη διαμόρφωση ζωνών αλιείας στο θαλάσσιο χώρο και βέβαια η περιβαλλοντική διάσταση ήταν παρούσα και στο Διεθνές Δίκαιο και στην Ολοκληρωμένη Θαλάσσια Πολιτική, που όπως είπαμε βασικό εργαλείο της είναι ο θαλάσσιος χωροταξικός σχεδιασμός. Άλλο εργαλείο είναι και οι γνώσεις για τη θάλασσα και η θαλάσσια επιτήρηση. Θα μείνω λίγο στο θέμα για τις γνώσεις για τη θάλασσα που έχει στο πλαίσιο της Οδηγίας για τα ύδατα. Για τη Θαλάσσια Στρατηγική ένα σημαντικό κομμάτι έχει το ΥΠΕΝ, αλλά εξίσου ένα σημαντικό κομμάτι έχει το Υπουργείο Αγροτικής Ανάπτυξης και Τροφίμων (ΥΠΑΑΤ) με τη συλλογή πληροφοριών για τα ιχθυοαποθέματα, το Εθνικό Πρόγραμμα Συλλογής Αλιευτικών Δεδομένων. Στηριζόμενο σε αυτές τις γνώσεις για τη θάλασσα και στη θαλάσσια χωροταξία καλούμαστε μέχρι το 2021 να έχουμε σχέδια τα οποία θα αποτυπώνουν όλες τις δραστηριότητες στο θαλάσσιο χώρο. Μιλάμε για σχέδια χωροταξικά, όχι απλού κανονιστικού χαρακτήρα, όπως είχαμε τα περιφερειακά χωροταξικά σχέδια, να μην αναφερθώ τώρα και σε άλλα σχέδια. Εν πάση περιπτώσει έχουμε την ανάγκη αποτύπωσης σε σύνθετα σχέδια, πολύ πιο σύνθετα σε σχέση με τα σχέδια που ξέρουμε και αφορούσαν στη στεριά, στην ηπειρωτική χώρα, γιατί δεν έχουμε μόνο τρεις διαστάσεις εδώ -εννοώντας ότι στη στεριά έχουμε τη μια διάσταση- αλλά έχουμε ουσιαστικά και το χρόνο, συνεπώς θα αποτυπώνονται χωροχρονικά οι δραστηριότητες στο θαλάσσιο χώρο. Έχουμε και το υπέδαφος που είναι ακόμη μια διάσταση και έτσι θα μπορούσαμε να μιλήσουμε και για πέντε διαστάσεις.

Επίσης, είναι μεγάλη ευθύνη του ΥΠΕΝ αν αυτή τη στιγμή καταρτίζει μόνο του αυτά τα χωροταξικά σχέδια. Ουσιαστικά φαίνεται σαν να υποκαθιστά όλες τις άλλες αρμόδιες Αρχές, καθώς η γνωμοδότηση που προβλέπει αυτή τη στιγμή το σχέδιο νόμου, δεν εξασφαλίζει την εκπροσώπηση όλων των άλλων οικονομικών δραστηριοτήτων με κύριο τον τομέα της αλιείας, των υδατοκαλλιεργειών που είναι παραδοσιακή - οικονομική δραστηριότητα εθνικού χαρακτήρα. Και ξέρουμε πόσο σημαντικό ρόλο παίζει και για το Διεθνές Δίκαιο η αποτύπωση και οι οικονομικές δραστηριότητες παραδοσιακού χαρακτήρα, πολύ περισσότερο για τον τόπο μας, που θα μπορούσε να έχει πολλές επιπτώσεις.

Θα ήθελα να επισημάνω, ότι αυτή τη στιγμή για τη θάλασσα, η Θαλάσσια Στρατηγική αποτελεί πυλώνα περιβαλλοντικό που υπεισέρχεται -είναι άλλη η Οδηγία και υπάρχει σχετικός νόμος του 2011 -σε όλες τις πολιτικές οριζόντια σε όλες τις δραστηριότητες. Άρα, το κομμάτι το περιβαλλοντικό και το οριζόντιο υπάρχει και πρόσφατα είχε ψηφιστεί μια πολύ σημαντική απόφαση με τα μέτρα για την εφαρμογή της Θαλάσσιας Στρατηγικής στο θαλάσσιο χώρο. Υπάρχει και υφίσταται και μάλιστα παραδόξως εκεί υπάρχει διυπουργικό όργανο. Ο θαλάσσιος χωροταξικός σχεδιασμός είναι διατομεακό εργαλείο το λέει σε πάρα πολλά ενωσιακά κείμενα αναφέρεται ως διατομεακό εργαλείο διεπιστημονικό και διαδικαστικό και η ίδια οδηγία στο παράρτημα αναφέρει και αρχή ή αρχές που μπορούν να συμμετέχουν σε αυτή την κατάρτιση των σχεδίων.

Βλέπουμε ότι παίρνει την κύρια ευθύνη το ΥΠΕΝ και θα ήθελα να μου επιτραπεί ότι είναι μεγάλο σφάλμα, είναι κρίσιμη η χρονική συγκυρία και πολύ μεγάλη ευθύνη η οποία θα πρέπει να επανεξεταστεί. Πραγματικά ο σχεδιασμός του θαλάσσιου χώρου θα έπρεπε να είναι κοινό κτήμα όλων των αρμοδίων και μπορούν να επισπευσθούν και είναι πάρα πολύ σημαντικό γιατί η θάλασσα δεν είναι μόνο για την Ελλάδα, είναι άμεσα συνυφασμένη του χώρου μας με την θαλασσα, είναι για όλο τον πλανήτη. Η σημασία της θάλασσας είναι σημαντική. Να πω επίσης ότι περιβαλλοντική διάσταση ακριβώς για την προστασία των ιχθυοαποθεμάτων έχει και το ΥΠΑΑΤ το οποίο σε κάθε περίπτωση πρέπει να συμμετέχει. Ευχαριστώ πολύ.

ΧΑΡΑ ΚΑΦΑΝΤΑΡΗ(Πρόεδρος της Επιτροπής): Το λόγο έχει η κυρία Αυγερινού – Κολώνια.

ΣΟΦΙΑ ΑΥΓΕΡΙΝΟΥ – ΚΟΛΩΝΙΑ (Διευθύντρια του Εργαστηρίου Χωροταξίας και Οικιστικής Ανάπτυξης της Σχολής Αρχιτεκτόνων Μηχανικών του τομέα Πολεοδομίας και Χωροταξίας του Εθνικού Μετσόβιου Πολυτεχνείου (ΕΜΠ)): Ευχαριστώ κυρία Πρόεδρε, νομίζω ότι τα ουσιαστικά θέματα τέθηκαν από την παρουσίαση την οποία έκανα στο πρώτο μέρος της σημερινής συζήτησης. Θέλω να πω και εγώ ότι θεωρώ πολύ σημαντικό το ότι προχωράμε στη συζήτηση αυτού του νομοσχεδίου που νομίζω ότι θα πρέπει να ολοκληρωθεί. Είναι υποχρέωσή μας και βέβαια είναι και κοινοτική μας υποχρέωση και επίσης όπως είπα και νωρίτερα είναι και υποχρέωση απέναντι και στους διεθνείς οργανισμούς με τους οποίους συνεργαζόμαστε ως μέλη. Θέλω να πω γιατί αναφέρθηκε από κάποιο κύριο βουλευτή νωρίτερα ότι στο παρελθόν υπήρξαν προσπάθειες οι οποίες έγιναν πάλι από το αντίστοιχο υπουργείο της εποχής οι οποίες δεν ολοκληρώθηκαν.

Υπήρχε η νομοθεσία της δεκαετίας του 90 για το πολεοδομικό και χωροταξικό σχεδιασμό, οι βάσεις της οποίας προετοιμάστηκαν από το ΥΠΕΝ σχέδια τα οποία αφορούσαν τον εθνικό παράκτιο χώρο και το 2003 και το 2009. Αυτά δεν προχώρησαν καθόλου παρόλο ότι έθεταν προβληματισμούς πρωταρχικούς πολύ σημαντικούς οι οποίοι θα μπορούσαν ήδη από τότε να έχουν δημιουργήσει καλύτερες προϋποθέσεις για το σήμερα. Επίσης θέλω να πω ότι σε αντίθεση με τα επιχειρήματα συναδέλφων ότι ο παράκτιος χώρος έχει εργαλεία, νομίζω ότι η αντιμετώπισή του ως σήμερα έγινε με τη στενή πολεοδομική έννοια και αυτή η προσέγγιση προφανώς δεν επαρκεί για το θέμα το οποίο συζητάμε σήμερα. Δηλαδή έχουμε να αντιμετωπίσουμε τη διάδραση μεταξύ χερσαίου και θαλάσσιου χώρου, ο παράκτιος χώρος είναι η μεταβατική ζώνη μεταξύ των δύο αυτών ενοτήτων και αυτό έχει ορισμένες ιδιαιτερότητες. Επίσης, καταλαβαίνω πολύ καλά τις ανησυχίες για το συντονισμό σε επίπεδο πολύ υψηλό της προσπάθειας αυτής αλλά θα μου επιτρέψετε να πω ότι η στρατηγική είναι ένα θέμα που είναι λίγο διαφορετικό από το σχέδιο και εκφράζω μεγάλη ανησυχία αν η αρμοδιότητα του σχεδίου πάει σε άλλα όργανα τα οποία δεν γνωρίζουν το εργαλείο αυτό. Εγώ θεωρώ και καλύπτομαι από την πρόταση του νομοσχεδίου ότι την τελική απόφαση θα την παίρνει το Υπουργικό Συμβούλιο μετά από εισήγηση του αρμόδιου υπουργείου. Αυτά ήθελα να πω και σας ευχαριστώ.

ΧΑΡΑ ΚΑΦΑΝΤΑΡΗ(Πρόεδρος της Επιτροπής): Το λόγο έχει η κυρία Κυβέλου.

ΣΤΥΛΙΑΝΗ ΚΥΒΕΛΟΥ- ΧΙΩΤΙΝΗ (Αναπληρώτρια Πρόεδρος του Τμήματος Οικονομικής και Περιφερειακής Ανάπτυξης του Παντείου Πανεπιστημίου): Ευχαριστώ, κυρία Πρόεδρε. Θα ήθελα να επανέλθω στο ότι ο χρόνος είναι λίγος. Έχει ξεκινήσει κατά κάποιο τρόπο η αντίστροφη μέτρηση. Είμαστε στο 2018 και το 2021 θα πρέπει να έχουμε θαλάσσια χωροταξικά σχέδια, κύριε Υπουργέ. Αυτό, νομίζω, συνηγορεί στο γεγονός ότι θα πρέπει να οργανωθεί λίγο καλύτερα το ζήτημα της υλοποίησης. Επιμένω, ότι θα πρέπει να ξαναδείτε το άρθρο 14, και να προταθεί κάποια οργάνωση η οποία να είναι πιο αποτελεσματική. Από το περυσινό φόρουμ του Θαλάσσιου Χωροταξικού Σχεδιασμού- γιατί γίνεται κάθε δύο ή πέντε χρόνια, δεν θυμάμαι αυτή τη στιγμή- το 2ο, ένα πάση περιπτώσει Παγκόσμιο Φόρουμ από την UNESCO και από την DIGI MARE, τη Γενική Διεύθυνση Αλιείας και Θαλάσσιων Υποθέσεων, θα σας πω κάποια πολύ «ηχηρά» συμπεράσματα:

Ο «MSP Needs money», δηλαδή, ο Θαλάσσιος Χωροταξικός Σχεδιασμός χρειάζεται χρήματα και εσείς κάπου λέτε ότι θα γίνονται μη αμειβόμενες ομάδες. Ο Θαλάσσιος Χωροταξικός Σχεδιασμός είναι ένα «team work», δηλαδή, είναι μια δουλειά η οποία είναι ομάδας δουλειά και πολλών άλλων φορέων. Ο Θαλάσσιος Χωροταξικός Σχεδιασμός πρέπει είναι «tailor made», δηλαδή, να είναι προσαρμοσμένος στις τοπικές συνθήκες και στις τοπικές ιδιαιτερότητες. Χρειάζονται «trade offs», δηλαδή, να θυσιάσουμε κάτι έναντι κάποιου άλλου, αυτό είναι βασική αρχή.

Επίσης, ο Θαλάσσιος Χωροταξικός Σχεδιασμός είναι μια «place based policy», δηλαδή μια τοποκεντρική πολιτική και εδώ έχουμε εμείς, τουλάχιστον ως Τμήμα και Εργαστήριο, εισάγει την έννοια του θαλάσσιου κεφαλαίου, κατά αντιστοιχία με το εδαφικό κεφάλαιο, το οποίο θα πρέπει να αξιοποιηθεί το συγκριτικό θαλάσσιο κεφάλαιο, το κάτι παραπάνω που έχει και που μπορεί να προσελκύσει αντίστοιχο κοινό και που θα πρέπει να το εντοπίσουμε και να το αξιοποιήσουμε. Θα πρέπει, λοιπόν, να συνδέσουμε με την ανάπτυξη αυτό το εγχείρημα, που όπως είπα και πριν, έχει πάρα πολύ καλά πράγματα ο νόμος αλλά χωλαίνει στο ζήτημα της υλοποίησης. Να τελειώσω λέγοντας ότι έχουμε και κάποιους άλλους προβληματισμούς, τουλάχιστον στο Εργαστήριό μας το οποίο μπορεί πραγματικά να βοηθήσει- και όπως είπε και ο κ. Δημαράς- να κάνουμε ακόμη και νομοπαρασκευαστική δουλειά. Π.χ., έχουμε σχεδιάσει πρόγραμμα εκπαίδευσης επιμόρφωσης του θαλάσσιου χωροτάκτη. Δεν αρκεί ο χωροτάκτης- κατά την άποψή μου και να με συγχωρεί ο ΣΕΠΟΧ- γιατί υπάρχουν πάρα πολλές ειδικότητες όπως π.χ. ο θαλάσσιος γεωλόγος, ο γεωγραφικός, υπάρχει ο περιβαλλοντολόγος, εμπλέκονται πάρα πολλές ειδικότητες.

Ο θαλάσσιος, λοιπόν, χωροτάκτης που θα έχει όλες αυτές τις απαιτούμενες γνώσεις είναι μια αναγκαιότητα. Το έχουμε υποβάλει, λοιπόν, στο European Maritime and Fisheries Fund. Έχουμε, επίσης, σχεδιάσει έρευνα για την διάγνωση των τοπικών αναγκών και τις δυνατότητες της θαλάσσιας τοπικής επιχειρηματικότητας σε συνεργασία με τις κατά τόπους αναπτυξιακές εταιρίες. Έχουμε, επίσης, υποβάλλει έρευνα στα πλαίσια του ΕΛΙΔΕΚ για την διερεύνηση των μορφών διάδρασης γης- θάλασσας που είναι πάρα πολλές, στην Ελλάδα. Μελετούμε, επίσης, το ζήτημα του Θαλάσσιου Χωροταξικού Σχεδιασμού, και αυτό δεν ακούστηκε καθόλου, σε σχέση με τη ναυτιλία, ώστε να μην εμποδίζονται οι ναυτιλιακές δραστηριότητες και οι θαλάσσιοι διάδρομοι από αυτόν και να εγκατασταθούν κανάλια αλληλοπληροφόρησης και να αναπτυχθούν συνεργίας και με τη ναυτιλία. Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Οικονόμου.

ΔΗΜΗΤΡΙΟΣ ΟΙΚΟΝΟΜΟΥ (Καθηγητής του Τμήματος Μηχανικών Χωροταξίας, Πολεοδομίας και Περιφερειακής Ανάπτυξης του Πανεπιστημίου Θεσσαλίας (ΤΜΧΠΠΑ)): Ευχαριστώ, κυρία Πρόεδρε. Θα αρχίσω από την ερώτηση του κ. Υπουργού, γιατί έχει σχέση και να τα επόμενα σημεία γιατί παρεξηγήθηκα και είναι πολύ σημαντικό να γίνει σαφές.

Προφανώς, δεν μπορείς να κάνεις μια προσομοίωση του χερσαίου την θάλασσα, είναι πολύ διαφορετική η θάλασσα, άρα δεν μπορείς να πάρεις τα τέσσερα επίπεδα του χερσαίου και να τα βάλεις εκεί. Απλώς, αυτό έχει την εξής συνέπεια: Ότι ενώ στα χερσαία χωροταξικά σχέδια υπάρχουν και υποκείμενα επίπεδα σχεδιασμού, με αποτέλεσμα να μην χρειάζεται όλος το σχεδιασμός να γίνει σε κάποιο συγκεκριμένο επίπεδο, οι λεπτομέρειες, δηλαδή, τα εφαρμένα πράγματα, έχουν ανατεθεί σε κάποιον άλλον. Στην περίπτωση, των Θαλάσσιων Χωροταξικών Σχεδίων δεν υπάρχει κάποιος άλλος. Ορισμένες από τις ρυθμίσεις Θαλάσσιου Χωροταξικού Σχεδίου θα είναι αρκετά γενικές και από μόνες τους θα είναι εφαρμόσιμες, κάποιες άλλες όμως, θα χρειάζονται έναν μηχανισμό εφαρμογής, μια εξειδίκευση και αυτό πρέπει να γίνει όλο μέσα στο ίδιο το Θαλάσσιο Χωροταξικό Σχέδιο. Όχι κάπου αλλού. Δεν εννοώ μια αναπαραγωγή. Αλλά έχει μια ιδιαιτερότητα.

Γενικότερα, τα Θαλάσσια Χωροταξικά Σχέδια- που κατά τη γνώμη μου καλύτερα να λέγονται πλαίσια. Γιατί στην Ελλάδα στη χωροταξία καλύτερα να τα λέμε πλαίσια, γιατί το «σχέδιο» παραπέμπει σε κάτι κανονιστικό όπως είναι τα Πολεοδομικά σχέδια κ.λπ., ενώ το «πλαίσιο» παραπέμπει σε ένα πιο κατευθυντήριο μηχανισμό, που αυτό δεν σημαίνει ότι δεν είναι εφαρμόσιμος σε άλλα είναι κατευθυντήριος. Τα Θαλάσσια Χωροταξικά σχέδια, λοιπόν, ουσιαστικά, αν δει κανείς όλο το περιεχόμενό τους, είναι μια υβριδική μορφή σχεδίου. Και η όλη συζήτηση ακόμα και για το σε ποιο επίπεδο θα βάλουμε, αν είναι ειδικά, αν είναι περιφερειακά ή κάτι άλλο, συνδέεται με το τι είναι διαφορετικά, δεν μπορείς να τα αντιστοιχίσεις πλήρως γιατί έχουν ιδιομορφίες που απορρέουν από τη θάλασσα κ.λπ..

Επανέρχομαι, λοιπόν, στο θέμα της νομοθετικής ρύθμισης, όπου θα πρέπει να προσαρμοστεί ο ν. 4447. Κατά τη γνώμη μου, είναι κατάλληλο το περιφερειακό επίπεδο, ως επίπεδο με τη χωροταξική έννοια και όχι με τη διοικητική, κάπου εκεί πρέπει να μπούνε, αλλά θα πρέπει να υπάρξει μια αποσαφήνιση στο νόμο 4447 ως νόμο πλαίσιο, ώστε να επιτρέπει σε ένα σχέδιο ειδικού τύπου, όπως θα είναι τα θαλάσσια χωροταξικά σχέδια ή πλαίσια κατά τη γνώμη μου, να συνυπάρχουν με τα άλλα, όπως για να ρυθμίζει τις σχέσεις μεταξύ τους, να αποσαφηνίσει τις σχέσεις, να αποσαφηνίσει ό,τι πρέπει να γίνεται και ότι δεν είναι κάτι το οποίο είναι σε αντίθεση με το βασικό σύστημα σχεδιασμού.

Με αυτή την έννοια, λοιπόν, εγώ θα έβλεπα ό,τι είναι κάτι που βρίσκεται στο περιφερειακό επίπεδο, αλλά έχει μια ιδιαιτερότητα και ένα μέρος της πρέπει να έχει και συγκεκριμένα εργαλεία εφαρμογής.

Το δεύτερο θέμα που έχει τεθεί για το Φορέα και για το εάν θα πρέπει να είναι το Υπουργείο ή όχι. Θα σας πω το εξής: Τα περιφερειακά χωροταξικά πλαίσια, πάλι μπαίνουν σε θέματα όλων των Υπουργείων, όπως του Υπουργείου Ανάπτυξης, του Υπουργείου Αγροτικής Ανάπτυξης κ.τ.λ.. και παρόλα αυτά βγαίνουν με απόφαση του Υπουργού Περιβάλλοντος. Δεν έχει δημιουργήσει αυτό το θέμα έως σήμερα προβλήματα. Το θέμα είναι, εάν στη διαδικασία εκπόνησης των θαλάσσιων χωροταξικών πλαισίων, όπως αντίστοιχα έχει γίνει έως τώρα και στα περιφερειακά χωροταξικά πλαίσια, θα βρούμε έναν μηχανισμό στην εκπόνηση, που είναι θέμα προδιαγραφών. Αυτό είναι θέμα που θα το συναντήσουμε αργότερα, δηλαδή δεν είναι θέμα του παρόντος, ώστε να συμμετέχουν όλοι όσοι πρέπει να συμμετέχουν εκεί και δεν είναι μόνον Υπουργεία αλλά είναι και άλλοι, όπως οι τοπικοί Φορείς, ενδεχομένως οι Δήμοι.

Άρα, λοιπόν, κατά τη γνώμη μου, καλώς ανήκει στο Υπουργείο Περιβάλλοντος, γιατί τελικά χωροταξία είναι αυτό. Δεν μπορούμε να ξεχάσουμε ό,τι υπάρχει μια χωροταξία. Η χωροταξία είναι πάντοτε διά τομεακή και η χερσαία είναι διά τομεακή, αλλά αυτό δεν σημαίνει ό,τι τα περιφερειακά μαζεύονται οι πάντες και τα κάνουν. Όπου έχει επιχειρηθεί αυτό το μοντέλο διεθνώς, έχει αποτύχει. Πρέπει να είναι κάποιος ο υπεύθυνος. Ο υπεύθυνος εάν κάνει καλά τη δουλειά του, συνεννοείται και με τους άλλους, εάν δεν την κάνει καλά τη δουλειά του, δεν συνεννοείται. Πρέπει να είναι κάποιος ο υπεύθυνος και ο υπεύθυνος είναι το Υπουργείο, Περιβάλλοντος.

Θα μπορούσε από κει και πέρα, ακριβώς επειδή είναι ειδική μορφή σχεδιασμού, να υπάρξει και κάτι άλλο: Π.χ. μια προσθήκη στο Εθνικό Συμβούλιο Χωροταξίας. Να λέμε ό,τι ενώ τα περιφερειακά χωροταξικά, σε αυτά δεν γνωμοδοτεί το Εθνικό Συμβούλιο Χωροταξίας, δεν γνωμοδοτεί τουλάχιστον εξ ορισμού, μπορούμε να πούμε ό,τι στα θαλάσσια χωροταξικά σχέδια, θα γνωμοδοτεί και θα είναι αυτό και ένας μηχανισμός που θα διευκολύνει τη διαβούλευση και θα δώσει και μια ευρύτερη δυνατότητα συμμετοχής στην όλη διαδικασία. Αυτό γίνεται πάλι με μια τροποποίηση του νόμου 4447, είναι ένα τυπικό πράγμα και όχι ουσιαστικό και αυτό θα μπορούσε να καλυφθεί και να λήξει εκεί το θέμα.

Σε ό,τι αφορά το τρίτο θέμα για τα εργαλεία εφαρμογής, που μου ζητήθηκε να το αποσαφηνίσω. Είναι τεράστιο, όντως. Ένας λόγος που στην Ελλάδα η χωροταξία και πολεοδομία έχουν σε κάποιο βαθμό αποτύχει, θα ήταν χειρότερα εάν δεν είχαμε τα σχέδια και δεν εννοώ αυτό, αλλά οι αποτυχίες τους οφείλονται στο ότι δεν έχουν κατάλληλα εργαλεία εφαρμογής. Εδώ που ξεκινάμε κάτι καινούργιο, πρέπει να φτιάξουμε κάποια εργαλεία εφαρμογής, τα οποία θα είναι κατάλληλα. Μερικά από τα υφιστάμενα, μπορούν να χρησιμοποιηθούν.

Ανέφερα ήδη προηγουμένως την Έκθεση περιβαλλοντικών όρων που μπορεί να χρησιμοποιηθεί. Επίσης οι περιοχές προστασίας, το 1650, μπορούν να εφαρμοστούν και εφαρμόζονται ήδη στη θάλασσα. Υπάρχουν όμως και κάποιες άλλες πτυχές του θαλάσσιου χωροταξικού σχεδιασμού, οι οποίες δεν περνάνε μέσα από δύο τέτοιους μηχανισμούς για την υλοποίησή τους. Εκεί πρέπει να βρούμε κάτι άλλο. Το τι είναι, δεν είναι απλό. Θα μπορούσα να φανταστώ, όμως, ότι θα υπάρχει για τις ρυθμίσεις του θαλάσσιου χωροταξικού σχεδιασμού ένα είδος έγκρισης συμβατότητας, για όσες ρυθμίσεις δεν καλύπτονται από τα δύο προηγούμενα εργαλεία που ανέφερα. Όχι να αναπαράγουμε συνέχεια καινούργια εργαλεία, αλλά μόνον εκεί που υπάρχει κενό, δηλαδή, ένα ειδικό εργαλείο που θα καλύψει το κενό. Δεν χρειάζεται συνέχεια να βάζουμε καινούργια πράγματα.

Ένα παρεμφερές θέμα που συνδεόταν με το προηγούμενο και θα ήθελα να το τονίσω, είναι το εξής: Αν θα υπάρχει και ο παράκτιος χώρος και ο χερσαίος μέσα στο θαλάσσιο χωροταξικό σχέδιο ή όχι. Όπως είπα και προηγουμένως, κατά τη γνώμη μου και τα δύο μοντέλα, είναι και θεσμικά και πραγματικά αποδεκτά, δηλαδή, μπορείς να το ενσωματώσεις αλλά μπορείς και να τον καλύπτεις αλλά και να μην τον καλύπτεις. Απλώς οποιαδήποτε από τις δύο επιλογές κάνεις, θα πρέπει να είναι ρυθμίσεις του νομοσχεδίου και διατάξεις που να είναι συμβατές με τη βασική επιλογή. Η κυβέρνηση αποφασίζει στο ένα μοντέλο. Κατά τη γνώμη μου, είπα, ότι και τα δύο είναι θεσμικά και πραγματικά αποδεικτικά, απλώς το καθένα, έχει συν και πλην.

Στην επιλογή της Κυβέρνησης εγώ θα έβλεπα το εξής. Ένας πρώτος τρόπος για να αποφύγουμε τις συγκρούσεις των σχεδίων στο χερσαίο χώρο θα είναι, να αποσαφηνιστεί, ότι η δουλειά της θαλάσσης του χωροταξικού σχεδίου είναι η διαχείριση. Δεν μπορεί να ξανακάνει σχεδιασμό με την τυπική έννοια του, δεν μπορεί να ξαναπάει πάλι να βάζει χρήση γης εκεί που έχουμε 5- 6 διαφορετικά σχέδια. Κάτι άλλο πρέπει να κάνει. Ότι υπάρχει πεδίο για να κάνει κάτι άλλο, που είναι γνωστό σε όλους, που ασχολούνται με τη διαχείριση του χώρου, είναι άλλο πράγμα και το ειδικό χωροταξικό πλαίσιο του 2003, το οποίο τελικά δεν εγκρίθηκε, αλλά είχε φτάσει μέχρι το τέλος. Αν θυμάστε και όσοι ξέρουν είχε άλλα πράγματα. Δεν μιλούσε για σχεδιασμό. Έβαζε πράγματα τα οποία παρέμειναν εκτός ρύθμισης από τότε τέτοια θέματα. Δεν ήταν τυχαίο, ήταν θέματα διαχείρισης από τότε. Από τότε, δηλαδή, είχε εντοπιστεί, ότι στον παράκτιο χώρο χρειαζόμαστε εργαλεία διαχείρισης, τα οποία δεν τα έχουμε.

Νομίζω, ότι στο μεν χερσαίο κομμάτι θα πρέπει να είναι διαχειριστική και διαπιστωτική η λειτουργία των χερσαίων, των θαλάσσιων σχεδίων με την έννοια ότι αν καταγράψει όλες τις χρήσεις γης και τις ρυθμίσεις που προέρχονται από τα διαφορετικά σχέδια, που μέσα στον παράκτιο χώρο έχουν αρμοδιότητα αμέσως - αμέσως αυτό δεν γίνεται από κανένα έως τώρα - συστηματικά τουλάχιστον - θα έπρεπε να γίνεται ίσως από τα περιφερειακά χωροταξικά, άλλά δεν έχει γίνει συστηματικά, είναι αλήθεια στην κλίμακα που απαιτείται. Αυτό θα μπορούσε να το κάνει το θαλάσσιο χωροταξικό σχέδιο διαπιστωτικά για να αντιμετωπίζει προβλήματα και να δρομολογεί με κάποιο τρόπο λύσεις, όχι με κανονιστικό τρόπο. Να το διαπιστώσουμε και μετά να δούμε πώς μπορούμε να το λύσουμε.

Για το χρόνο. Για μένα ο χρόνος που προβλέπει το νομοσχέδιο είναι αρκετός, όχι αν λάβουμε υπόψη την παράδοση των χρονοδιαγραμμάτων του σχεδιασμού στην Ελλάδα, τότε δεν είναι αρκετά ούτε δέκα χρόνια, αλλά είναι εφικτό μέσα στα χρονικά περιθώρια, που βάζει ο νόμος και νομίζω ότι είναι απαραίτητο να ολοκληρωθούν όλες αυτές οι διαδικασίες. Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Καραθανάση από το (ΣΕΠΟΧ).

ΕΥΘΥΜΙΑ ΚΑΡΑΘΑΝΑΣΗ (Μέλος του Δ.Σ. Συλλόγου Ελλήνων Πολεοδόμων και Χωροτακτών (ΣΕΠΟΧ)): Ετέθησαν τα εξής ερωτήματα: Τι κάνουμε αύριο για να είμαστε πρακτικοί; Εμείς νομίζουμε, ότι πρέπει αύριο να γίνουν προδιαγραφές με οποιαδήποτε σύνθεση της ομάδας, που θα συντάξει την πρόταση, γιατί πράγματι το 2021 δεν είναι μακριά. Επίσης, ετέθη ένα ζήτημα, σε συνδυασμό με το παραπάνω, ότι υπάρχει μια σύγχυση στις κλίμακες, στα επίπεδα κλπ, όπως επίσης ετέθη και ένα ζήτημα από την κυρία Κυβέλου, να την συγχωρέσει ο ΣΕΠΟΧ για την άποψή της, αλλά δεν διαφέρουμε πουθενά.

Δηλαδή, η διεπιστημονικότητα που πρέπει να υπάρχει στην ομάδες σύνταξη των προδιαγραφών είναι δεδομένη και αν στη χερσαία χωροταξία είναι 10 οι ειδικότητες τις οποίες συντονίζουμε, όταν συντάσσουμε τις χωροταξικές μελέτες, μπορεί να είναι 15, αλλά η μεθοδολογία και ο τρόπος αντιμετώπισης της σύνθεσης των διαφόρων αντικειμένων επιστημονικών, αυτό είναι ένα θέμα ξεκάθαρο. Δεν διασπάται το αντικείμενο, ποτέ στη χωροταξία. Μάλλον κοιτάζουμε να βρούμε συνιστώσες, οι οποίες δεν θίγονται και δεν προσαρμόζονται στη συνολική εξέλιξη της μελέτης και στη σωστή της απόφαση και πρόταση. Τα περιφερειακά πλαίσια τα οποία συντάχθηκαν πρόσφατα ως αναθεώρηση των ισχυόντων είναι μια τελευταία εμπειρία όπου και έτσι ακριβώς συντάχθηκαν.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Μαλάτος.

ΝΙΚΟΛΑΟΣ ΜΑΛΑΤΟΣ (Αντιπρόεδρος του Πανελλήνιου Δικτύου Παράκτιων Αλιευτικών Συλλόγων): Μου δίνεται η ευκαιρία με την ερώτηση που μου κάνατε, για το αν έχω παραδείγματα για τα απόβλητα των πλοίων, να σας γυρίσω μερικά χρόνια πίσω και παρακαλώ όλο το Σώμα να προσπαθήσει να θυμηθεί τους 7 τόνους πολεμικών χημικών που διαλύθηκαν νότια της Κρήτης χωρίς καν να ζητηθεί η γνώμη της επιστημονικής κοινότητας. Η τότε κυβέρνηση με τον Υπουργό Εξωτερικών τον κ. Βενιζέλο, διαβεβαίωνε ότι υπάρχει κανένα πρόβλημα, δια στόματος του καθηγητή που είναι ειδικός – εγώ δεν είμαι ειδικός, είμαι ψαράς – ζητήσαμε τότε στην Λακωνία, να έρθει να μας κάνει ενημέρωση τι είναι αυτά τα χημικά απόβλητα. Τα όσα μας είπε, είναι να σηκώνεται η τρίχα σου και όμως, δεν ζητήθηκε η γνώμη της επιστημονικής κοινότητας, δεν υπήρξε αντίδραση από όλη την επιστημονική κοινότητα, τι επιπτώσεις μπορεί να έχει στο μέλλον αυτή η περιβόητη υδροδιάλυση των πολεμικών χημικών.

Ήρθαν οι Αμερικάνοι, οι φίλοι μας και τα διέλυσαν νότια της Κρήτης, ενώ πρώτα ήταν να γίνει στη Μάλτα η διάλυση. Οι Μαλτέζοι αντέδρασαν και η ιταλική κυβέρνηση προφανώς και η ελληνική κυβέρνηση τότε, έδωσε την άδεια - στα διεθνή βέβαια, όπως προείπα τα διεθνή είναι τα 6,5 μίλια - και ακούστε και το πιο τρελό. Δόθηκε εντολή στις λιμενικές αρχές της Κρήτης να απαγορευθεί ο απόπλους σε όλα τα αλιευτικά σκάφη, για να μην παρεμποδίσουν τους Αμερικάνους να κάνουν τη δουλειά τους. Εδώ υπάρχει και κάτι άλλο, που πάλι μας ενημέρωσε ο καθηγητής, ότι υπάρχει ένας διεθνής κανονισμός, που λέει ότι αυτά τα πολεμικά χημικά είναι υποχρεωμένη η χώρα που τα παρήγαγε να τα πάρει και να τα διαλύσει, όταν πρόκειται να γίνει διάλυση. Τα κατάσχεσαν από την Συρία, από κάπου εκεί. Γιατί δεν τα πήγαιναν στην Αμερική να τα διαλύσουν, αφού ήταν τόσο ακίνδυνα και τα φέρανε εδώ σε εμάς;

Με την ίδια λογική λοιπόν, που διαλύθηκαν 7 τόνοι απόβλητα που είχαν δυνατότητες να σκοτώσουν χιλιάδες ανθρώπους, όχι μόνο όλη την Μεσόγειο αλλά χιλιάδες ανθρώπους, βάλανε σε κίνδυνο δηλαδή τη ζωή μας, αν κάτι δεν πήγαινε καλά, θα μας τινάζανε στον αέρα και τώρα τα απόβλητα ενός πλοίου θα τους βλάψουν; Άρα, λοιπόν, όλοι ξέρουμε ότι όλα αυτά γίνονται και ας μην λέμε ότι δεν ξέρουμε. Όλοι τα ξέρουν και τα κόμματα της αντιπολίτευσης το γνώριζαν, οι δε δημοσιογράφοι σιγή ιχθύος. Κανένα κανάλι δεν είπε τίποτα. Εγώ δέχομαι, ότι ήταν ακίνδυνα. Δεν μπορώ να πω ο ίδιος, αν ήταν ακίνδυνα ή επικίνδυνα, αλλά είναι σαν αυτό που έλεγε ο παππούς μου «έπαιζε ο Χότζας βιολί και έλεγε ότι αύριο θα ακουστεί». Μπορεί να ακουστεί αύριο το βιολί των χημικών αποβλήτων. Ελπίζω να σας κάλυψε η απάντησή μου.

ΧΑΡΑ ΚΑΦΑΝΤΑΡΗ(Πρόεδρος της Επιτροπής): Το λόγο έχει η κυρία Βασιλοπούλου.

ΒΑΣΙΛΙΚΗ ΒΑΣΙΛΟΠΟΥΛΟΥ(Διευθύντρια Ερευνών στο Ινστιτούτο Θαλάσσιων / Βιολογικών Πόρων και Υδάτων του ΕΛ.ΚΕ.Θ.Ε): Νομίζω, ότι έχουν τεθεί αρκετά ενδιαφέροντα σημεία. Θα ήθελα να επισημάνω και πάλι, ότι είναι πολύ σημαντικό αυτό το νομοσχέδιο και νομίζω, ότι θα πρέπει να προχωρήσει το συντομότερο δυνατό. Μόνο θα ήθελα να απαντήσω σε κάποιο σχόλιο του κ. Καρρά, μια ανησυχία που εξέφρασε για την σημασία που έχει δοθεί στο περιβάλλον αυτό καθαυτό, αλλά και για κάτι που ανέφερε επίσης ο κ. Δημαράς, για το ότι η κατάρρευση τελικά του οικοσυστήματος σημαίνει αυτομάτως και οικονομική κατάρρευση έστω και μεσοπρόθεσμα. Ο ρόλος, λοιπόν, της προστασίας του περιβάλλοντος και του οικοσυστήματος νομίζω ότι είναι πάρα πολύ σημαντικός, αναφέρεται στο νομοσχέδιο. Ίσως θα μπορούσαμε, καταθέτοντας ένα υπόμνημα να κάνουμε ένα δυο σχόλια σε κάποια σημεία, που θα μπορούσε να φαίνεται πιο καθαρά. Αν μπορώ να πω κάτι συμπληρωματικό, σχετικά με αυτό που ανέφερε ο κ. Οικονόμου για τα εργαλεία υλοποίησης και εφαρμογής, το ΕΛ.ΚΕ.Θ.Ε. έχει κάποια τέτοια εργαλεία μελέτης των πιέσεων από ανθρώπινες δραστηριότητες και σωρευτικών επιδράσεων σε οικοσυστήματα τέτοια, όπως επίσης και εργαλεία τα οποία έχουν να κάνουν με την μελέτη αλληλεπιδράσεων μεταξύ χρήσεων, προσπαθώντας να βρούμε συμβατές χρήσεις και μάλιστα, γιατί όχι, χρήσεις οι οποίες δημιουργούν συνέργειες, π.χ. τεχνολογικές πλατφόρμες στις οποίες υπάρχουν περισσότερες από δυο χρήσεις μαζί σε ένα πρόσφατο πρόγραμμα του ορίζοντα 2020.

Εν πάση περιπτώσει, υπάρχει αρκετή γνώση. Εγώ αυτό το οποίο θα ήθελα να επισημάνω είναι ότι η προστασία, όπως φαίνεται μέσα και στο άρθρο 8 με τις προστατευόμενες ζώνες που φαίνεται ότι είναι μια χρήση -ασφαλώς μία προστατευόμενη ζώνη είναι μια χρήση- αλλά θα ήθελα η οικοσυστημική αυτή προσέγγιση και η προστασία του περιβάλλοντος να είναι, αν θέλετε, το πρωταρχικό πλαίσιο, κάτω από το οποίο στήνεται όλη αυτή η πραγματικά πολύ σημαντική προσπάθεια και να δηλώσω εδώ ότι με την εμπειρία που έχουμε, το ΕΛΚΕΘΕ παραμένει στη διάθεση της Πολιτείας, ώστε να συμβάλει στην αντιμετώπιση των προκλήσεων από την εφαρμογή αυτού του πολύ σημαντικού νομοσχεδίου. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε και εμείς. Τον λόγο έχει ο κ. Υπουργός.

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Κυρία Πρόεδρε, κάνω μια παραδοσιακή επίθεση στη Ν.Δ., είθισται εξάλλου, η οποία μας κατηγορεί για καθυστέρηση. Αστειεύομαι…

Να υπενθυμίσω τα τελευταία δύο χρόνια τι νομοθετικές ρυθμίσεις έχουμε κάνει στη χωροταξία. Φέραμε τον νόμο για τον χωρικό σχεδιασμό το 2016, ολοκληρώνεται το προεδρικό διάταγμα για τις χρήσεις γης, θεσμοθετήσαμε τα τοπικά χωρικά σχέδια που θα κάνουν οι δήμοι και θα είναι τα σχέδια που θα ξεπερνούν το γνωστό πρόβλημα εντός, εκτός σχεδίου και όλα τα σχετικά, μιας και οι δήμοι πλέον καλύπτουν όλη την Ελληνική Επικράτεια.

Φέραμε το νόμο για τα αυθαίρετα. Αλλάξαμε τον νόμο που αδειοδοτούνται τα κτίρια και οι κατασκευές, ξεχωρίζοντας από την πολεοδομία την άδεια από τον έλεγχο. Τους δασικούς χάρτες που τους έχει θεσμοθετήσει το Σύνταγμα της χώρας και τους οποίους φιλοδοξεί η κάθε χώρα να έχει επικυρώσει, τους παραλάβαμε με 1% βαθμό επικύρωσης των δασών της χώρας και τους παραδίδουμε σε ένα χρόνο στο 30% και με τη φιλοδοξία σε ενάμιση ακόμα χρόνο να φτάσουμε στο 75%. Φτιάξαμε τον Ενιαίο Φορέα Κτηματολογίου, ο οποίος ξεπερνάει για πρώτη φορά ενοποιεί υποθηκοφυλακεία και κτηματολογικά γραφεία και φιλοδοξεί από το 24% του κτηματολογίου που έχει εφαρμοστεί μέχρι το 2015 να φτάσουμε στο 75% το 2020. Σήμερα εισάγουμε τη θαλάσσια χωροταξία, κλείνοντας ένα μεγάλο κύκλο χωροταξικών παρεμβάσεων. Φιλοδοξούμε πέρα από τα δάση που τα οριοθετούμε και τα επικυρώνουμε, να οριοθετήσουμε τους αιγιαλούς μέχρι τέλος του χρόνου και μόλις ξεκινήσαμε την αναθεώρηση των ειδικών χωρικών σχεδίων με την ανάθεση της μελέτης για τον τουρισμό και θα επακολουθήσουν οι ΑΠΕ και όλα τα άλλα. Δεν το λες και μια κυβέρνηση σε αδράνεια αυτό.

Δεύτερον, πάμε τώρα στο θέμα της καθυστέρησης, στο οποίο σας δίνω και δίκαιο, διότι καθυστερήσαμε ενάμιση χρόνο να το φέρουμε. Ο λόγος, όμως, ήταν πάρα πολύ απλός. Η θαλάσσια χωροταξία δημιούργησε με την εισαγωγή της εντάσεις και φοβίες που εκφράστηκαν κάπως απότομα «τι είναι αυτό;» και «τι επιπτώσεις θα έχει;» κ.τ.λ.. Άρα κάναμε δύο εκτεταμένες διαβουλεύσεις και πολύ εκτεταμένο διάλογο προκειμένου να καταλαγιάσει και να συμφιλιωθούμε όλοι και οι φορείς με την αναγκαιότητα τους και το ότι τελικά αποτελεί ένα νέο εργαλείο, η σκοπιμότητα του οποίου είναι επιβεβλημένη και δεν είναι μια απλή ενσωμάτωση της ευρωπαϊκής οδηγίας, αλλά ένας θεσμός, τον οποίο πρέπει και να προχωρήσουμε, αλλά και να συνεννοηθούμε και να συμφωνήσουμε στον τρόπο που θα γίνει αυτό. Υπάρχουν τρία σημαντικά θέματα, τα οποία έχουν τεθεί από τη συζήτηση και θα ήθελα να σταθώ σε αυτά. Το ένα είναι η χερσαία ή μη ενσωμάτωση εντός του νομοσχεδίου. Νομίζω ότι το δίλημμα τέθηκε σαφώς και από τον κ. Οικονόμου. Αν δεν το βάλεις, θα έπρεπε ανάποδα να ξέρεις πού και με ποιο τρόπο θα επίλυσης συγκρούσεις, αν τα δύο ήταν αυτόνομα. Αν το θέσεις πρέπει να δημιουργήσεις ασφάλεια δικαίου φτιάχνοντας σαφείς κανόνες σχεδιασμού και εργαλεία του πώς επιλύεται το ένα ή το άλλο εφόσον είναι ενσωματωμένο. Ο βασικός λόγος που ενσωματώνεται, αυτή ήταν επιλογή μας, ήταν ακριβώς για να έρχεται να επιλύσει συγκρούσεις με μία συγκεκριμένη διάφανη διαδικασία. Αυτή είναι η κεντρική θέση της ενσωμάτωσης.

Κρατάω από τη συζήτηση τρία θέματα, τα οποία δεν καλύπτονται. Ο νόμος εισάγει κάτι, αλλά από εκεί και πέρα είναι θέμα κανονιστικού πλαισίου. Πρέπει να αποτυπωθούν οι κανόνες σχεδιασμού της θαλάσσιας χωροταξίας, που είναι βασικό, τα εργαλεία εφαρμογής που είναι επίσης σημαντικά και οι χρήσεις, που δεν μπορούμε να τις πούμε γης, αλλά που τέθηκαν και από πολλούς, που θα έχει ο θαλάσσιος χώρος, οι οικονομικές χρήσεις, οι οποίες και αυτές με τη σειρά τους θέτουν μία σειρά από ζητήματα. Τέθηκε και από τη WWF για τους υδρογονάνθρακες, έχουμε μια απόσταση εκεί, είναι γνωστή. Λένε καθόλου υδρογονάνθρακες, εμείς λέμε ναι υπό όρους σκληρούς περιβαλλοντικούς κ.λπ., αλλά πρέπει σε κάθε περίπτωση στα υπαρκτά ερωτήματα που τέθηκαν και πρέπει να απαντήσει η θαλάσσια χωροταξία σε αυτά σε ότι αφορά τη Natura και τη θαλάσσια Natura πλέον και σε πολλά άλλα θέματα που είναι υπαρκτά.

Η Βαρκελώνη καθυστερεί. Νομίζω ότι μετά το σημερινό θα έρθει γρήγορα, διότι η Βαρκελώνη και η θαλάσσια χωροταξία φαντάζει να έχουν να αντιμετωπίσουν τις φοβίες και τις ίδιες ανησυχίες, τις οποίες νομίζω με το σύνολο των μέτρων που εξέθεσα, τις 11 τομές στη χωροταξία, νομίζω ότι μπορούμε να φιλοδοξούμε ότι το 2020 επιτέλους η χώρα θα έχει και κτηματολόγιο και σαφείς χρήσεις γης και χωροταξικά σχέδια σε όλα τα επίπεδα και ζώνες και θα δημιουργεί μια πλήρη ασφάλεια δικαίου και για την επιχειρηματικότητα και για τις κοινωνικές και περιβαλλοντικές μέριμνες που εμπεριέχει ο χωροταξικός σχεδιασμός.

Προφανώς ο χωροταξικός σχεδιασμός δεν υπάρχει έξω από όλες τις οικονομικές, κοινωνικές και περιβαλλοντικές μέριμνες, αλλά όσο και να το συζητάμε τελικά η χωροταξία είναι αρμοδιότητα. Δεν μπορεί να την κάνει κανείς άλλος, δεν μπορεί να είναι στην αρμοδιότητα με τους 132 φορείς που εμπλέκονται και το αναγνωρίζω ότι εμπλέκονται. Δεν υπάρχει περίπτωση να φτιαχτεί χωροταξικό σχέδιο χωρίς τη συμμετοχή όλων και ισχυρά δικαιώματα βέτο θα έλεγα, διότι δεν μπορεί να φτιαχτεί αλλιώς το χωροταξικό, χωρίς το αγροτικής, ναυτιλίας, τουρισμού, δεν γίνεται, είναι εξ ορισμού. Το ειδικό χωροταξικό προφανώς συνυπογράφεται και καμία από αυτές τις αποφάσεις δεν έχει οντότητα από μόνο του. Παρόλα αυτά η χωροταξία είναι χωροταξία και είναι αρμοδιότητα αναγνωρισμένη. Στο συγκεκριμένο θέμα στη θαλάσσια χωροταξία, η εθνική στρατηγική είναι απόφαση του Υπουργικού Συμβουλίου. Πιο πάνω δεν γίνεται.

Είναι απόφαση του Υπουργικού Συμβουλίου και είναι εθνική στρατηγική. Όλα τα επίπεδα έχουν μεταφερθεί στο περιφερειακό επίπεδο και αυτό έγινε σαφές και άρα, νομίζω, το θέμα των αρμοδιοτήτων είναι απόλυτα ισορροπημένο και προσπαθεί να τηρήσει την καταστατική αρχή, ας πούμε, του ποιος κάνει τι. Θα ήθελα να πω για την αλιεία, αλλά είναι μεγάλη συζήτηση, γιατί ξέρετε τον πατέρα μου και τη Λακωνία και τα 50 χρόνια στην αλιεία, συμμερίζονται πολύ τις αγωνίες και νομίζω ότι προφανώς είμαστε σε ένα κομβικό σημείο όπου έχουν ξεπεραστεί τα όρια και της υπεραλίευσης και χρειαζόμαστε ισορροπίες, πολύ σημαντικές και νομίζω η θαλάσσια χωροταξία θα βοηθήσει σε αυτό. Στα διεθνή ύδατα, όπως ξέρετε ψάρευαν άλλοι, οπότε το επεκτείνουν και στους Έλληνες για να ψαρεύουν και αυτοί.

Τα ξέρουμε και συμμεριζόμαστε όλες τις αγωνίες σας και τη δυσκολία πλέον του κλάδου και την αναγκαιότητα να στηριχθεί, βέβαια, έτσι όπως όλοι θα θέλουμε, με βιώσιμο τρόπο, αλλά σε ό,τι μας αφορά νομίζω ότι η θαλάσσια χωροταξία τουλάχιστον μπορεί να αποτελέσει ένα ακόμη εργαλείο, το οποίο να βοηθήσει τη βιώσιμη αλιεία, γιατί η μη βιώσιμη αλιεία δεν υπάρχει έτσι κι αλλιώς, τώρα πια, αυτό το ξέρουμε.

Κλείνοντας, νομίζω ότι θα ήθελα να που μόνο μια λέξη για τα βιοκαύσιμα, το πρόβλημα μας είναι ότι το ξέρετε όλοι, εμείς φτάνουμε στο 7%, το οποίο αποτελεί την κατανομή με την οποία κινούμαστε, το μετράμε διπλά ως χώρα, στους στόχους όπως ξέρετε, στην κατανομή της ποσότητας δεν μετριέται δίπλα, αλλά μετριέται δίπλα ως στόχος της χώρας και το πρόβλημα είναι ότι έχουμε υπερεπαρχία μονάδων βιοκαυσίμου και ουσιαστικά, το σύστημα κατανομής με το οποίο καλούμαστε να διαχειριστούμε, με όλες αυτές τις τεχνικές ιδιαιτερότητες που υπονοήθηκαν, ουσιαστικά τι κάνει;

Προσπαθεί το σύστημα κατανομής να κρατήσει ισορροπίες ανάμεσα σε όλες τις πρώτες ύλες που έχουμε διαθέσιμες, και εκεί, όπως ξέρετε, οποιαδήποτε προσπάθεια να αλλάξουμε το σύστημα, ευνοεί τη μια πλευρά έναντι της άλλης και για αυτό η δουλειά του Υπουργείου και της νομοθέτησης είναι να προσπαθήσουμε και να κρατήσουμε τους εθνικούς στόχους, όπως είπαμε και ταυτόχρονα, να κρατήσουμε αυτή είναι λεπτεπίλεπτη ισορροπία ανάμεσα σε όλες τις πρώτες ύλες και στις δυνατότητες που μας δίνονται. Σας ευχαριστώ και ήταν εξαιρετικές οι παρεμβάσεις, ευχαριστούμε πάρα πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Και εμείς σας ευχαριστούμε όλους και όλες, για πολλοστή φορά είχαμε μια εποικοδομητική συζήτηση που εκτιμώ μας βοήθησε όλους.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βράντζα Παναγιώτα, Δημαράς Γεώργιος, Δημητριάδης Δημήτριος, Δρίτσας Θεόδωρος, Ζεϊμπέκ Χουσεΐν, Καματερός Ηλίας, Καραγιάννης Ιωάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Ξυδάκης Νικόλαος, Ουρσουζίδης Γεώργιος, Σέλτσας Κωνσταντίνος, Σιμορέλης Χρήστος, Σπαρτινός Κωνσταντίνος, Συρμαλένιος Νικόλαος, Δήμας Χρίστος, Κατσανιώτης Ανδρέας, Μπουκώρος Χρήστος, Αρβανιτίδης Γεώργιος, Καρράς Γεώργιος-Δημήτριος, Ζαρούλια Ελένη, Σαχινίδης Ιωάννης, Καμμένος Δημήτριος, Λαζαρίδης Γεώργιος και Μίχος Νικόλαος.

Τέλος και περί ώρα 13.55΄ λύθηκε η συνεδρίαση.

 **Η ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΧΑΡΑ ΚΑΦΑΝΤΑΡΗ ΜΑΡΙΟΣ ΚΑΤΣΗΣ**